Harlem Globetrotters: Eman eta zabal ezazu! | Reportajes | 7K - zazpika astekaria\nHarlem globetrotters: 90 urtetik gora munduan zehar biraka\nHarlem Globetrotters: Eman eta zabal ezazu!\nHarlem Globetrotters saskibaloi talde ospetsua Euskal Herrian da. Maiatzaren 11n 19.00etatik aurrera Bilboko Casilla kiroldegian izango da Spread Game Tour biraren barruan, ia 100 urteko historia eta gero osasuntsu itxura batean. Lehia baino gehiago ikuskizuna izan du New Yorkeko taldeak ogibide, baina bere ibilbide luzean Wilt Chamberlain bezalako izarrak ere izan ditu. Casillan agian ez da egunero telebistan azaltzen den izarrik azalduko, baina bai munduari biraka bizi den zirku moderno honen esentzia.\nJesse Owens atleta, Berlingo estadio olinpikoko izarra; HGTk 75.000 ikusle elkartu zituen bertan 1950ean.\nZirkua badatorrela abisatuz txirulak eta bozina hotsak entzutea besterik ez da falta. Harlem Globetrotters taldea Euskal Herrira itzuliko da, Bilbora, 2016an eta 2018an egin bezala. Aurreko bi hitzorduetan Miribillako Bilbao Arenan izan baziren, hilaren 11n Casillan arituko dira, 19.00etatik aurrera. Spread Game Tour; hau da, “Jokoa zabaldu”, mundu guztira. Euskal Herrian ez ezik, Katalunian, Galizian eta Estatu espainolean barrena ere ariko da New Yorkeko taldea, hilaren 7an hasi eta 16an amaitu arte, egunero etengabe. Azken finean, Harlem Globetrottersen izaera ikuskizuna eta alaitasuna saskibaloi jokoaren bitartez zabaltzea izan baita sortu zenetik bertatik. Covid-19aren pandemiaren erruz 2020ko eta 2021eko saiakerek porrot egin ostean, azkenean hemen dira berriz ere.\nHarlem Globetrotters (HGT) aspaldi sortu zen, eta taldea partidak lehiatzeko eta irabazteko esperantzarekin kantxaratzen zen gainera hasiera batean! Hori bai, New Yorkeko Harlem auzoan errotu baino lehen, Chicagon ikusi zuen argia lehenik eta behin, munduari biraka ekitekoa zen taldea Chicago Globetrotters izan baitzen 1926tik 19227ra bitartean. Edo hobeto esanda, Savoy Big Five, Savoy Bal dantzalekua girotzeko sortu baitzen taldea.\nIkuskizuna izan da ia beti HGTk bere burua munduan ezagun egiteko erabilitako amua, baina, era berean, ikuspegi soziala ere oso lotuta dago taldearen sorrerarekin eta garapenarekin. Chicagoko Savoy Bal beltzak bakarrik joaten ziren aretoa zen, zurientzako dantzalekuetan ez baitzitzaien lekurik eskaintzen beltzei, ezta jokalari zuriek osatzen zituzten saskibaloi taldeetan ere. Hargatik, 1928an hasierako saiakera bat egin ostean –“The New York Harlem Globetrotters” izenarekin ezaguna–, 1929an Abe Saperstein entrenatzaile eta enpresariaren bitartez –Londresen jaio zen 1902an, baina 6 urterekin heldu zen Chicagora familiarekin–, Harlem auzoan errotu zen Globetrotters taldea. Eta latinez esaten den bezala, per secula seculorum, gaur arte.\nBeltzek zuriekin batera jokatzerik ez zuten garaian, zurien aurka lehiatzeko ez ezik, ikuskizuna emateko ere gai zirela erakutsi zuten HGT taldeko kideek.\nArtean ez zekiten, baina munduan zehar biraka ibiltzeko bokazio zekarren zainetan barrena talde hark. Talde xelebrea bada gaur, zer izango ote zen orduan! Izan ere, gaur egun nahi eta behar baino muga gehiago dituen gizarte batean murgildurik bagaude, zer esan duela ia 100 urtekoaz. Azkenean, beltzen artean beren burua eta izaera azpimarratzeko beharrak errotu zituen taldekideak Harlemen, eta beren betiko auzunea epizentro gisa harturik, mundura zabaldu ziren berehala. Pentsa, dagoeneko 123 herrialde bisitatu ditu Harlemeko taldeak, 26.000 norgehiagoka jokatuz eta milaka kilometrotan barrena bere showa zabalduz.\nAlabaina, HGT eta edozein zirkuren artean, badago alderik. Ikuskizuna hor dago, umorea hor dago, pertsonaia ezberdinak hor daude –Meadowlark Lemon showman jokalaria, adibidez, edo egun entrenatzaile lanetan diharduen Lou Dunbar I.a (Lou Dunbar II.a galtzamotzekin ari den honetan), esaterako–, baina bereizgarririk baldin badago, hori saskibaloia da. Azken batean, saskibaloiak harilkatu zuen solte zebilen hari mataza luze eta nahasia; saskibaloi baloi laranja jokalari baten haz luzearen puntan dantzan ikustea, planeta birakari ero bat balitz bezala, hori da HGTren esentzia. «It's basketball, man!», izan ohi da saskibaloiaren patua onartzeko jokalariek erabiltzen duten esaldi edo ia aforismoa. Saskibaloian jokatzeko prestatu zara, baina, hori bai, azken unean baloiak berak erabakitzen du.\nIzarrik handienak erretiratu badira ere, HGT taldeak bizirik jarraitzen du, eta Bilbotik behin baino gehiagotan pasa dira: 2016an eta 2018an azkenengoz. Pandemia dela-eta, 2020an eta 2021ean bertan behera geratu zen New Yorkekoen bisita, orain arte.\nNBAko izarren aurrean garaile. Esan bezala, bere garaian, beltzak eta zuriak talde, liga, harmaila eta kantxa berdinetan elkarrekin aritzea ezinezkoa eta ia pentsaezina zen garaian, Harlen Globetrotters taldea ez zen saskibaloia aitzakiatzat hartu eta ikuskizunean murgilduriko taldea. Ezta pentsatu ere! “World Professional Basketball Tournament” izeneko txapelketan parte hartu zuen HGTk eta 1940an Liga hura irabazi egin zuen. Segidan 102 partida irabaztera iritsi zen Harlemgo taldea, baina garai hartan aurreneko urratsak egiten ari zen NBAren ateak giltzarrapo bikoitzaz itxita zeuzkan.\nAlabaina, 1948an ezinezko zirudiena egia bihurtu zen: HGTren eta NBAko txapeldun zen Minneapolis Lakersen –egungo Los Angeles Lakers taldearen aitzindaria– arteko dema. Lakers haien izarra George Mikan zen, jatorri kroaziarreko pibot estatubatuarra, 2,08 metroko garaierarekin saskibaloiak ofizialki emandako mundu mailako aurreneko izarra, bere betaurreko lodi eta guzti. Alegia, jokalari beltzez osaturiko talde bat jokalari zuriz osaturiko talde baten aurka, buruz buruko norgehiagokan.\nBat eta bi baino gehiago asaldatu ziren halakorik nola zitekeen posible esanez, baina partida jokatu, jokatu zen, eta Chicago Stadiumean 18.000 zale bildu ei ziren, dela jakin-mina, dela morboa, dela zapaldutako arraza baten aldeko aldarria egin nahia... Arrazoia dena delakoa izanda ere, neurketa hura jokatu egin zen, eta txorakeriak eta txantxak bazterrean utzi behar izan zituzten batzuek eta besteek, oso lehiatua izan baitzen. Minneapolis Lakersek hartu zuen partida menpean hasiera batean. George Mikan bere garairako erraldoia izateaz gain, uztaipean jokaldiak ezkerrez zein eskuinez amaitzeko fina zen –gaur egun ere jokalari guztiek ezin dezakete halakorik esan, profesionalak izanda ere–. Egoera ikusita, atsedenaldian estrategia aldatu behar izan zuten New Yorkekoek: Mikan izarrari «bi baten kontrako» defentsa egitea deliberatu zuten eta erasoan, aldiz, abiadura eta kontraerasoa baliatu zuten atzetik aurrera egin eta neurketa azken segundoetara 59-59 berdinduta iristeko. Ermer Robinson izan zen neurketa hartako heroia. Denbora agortzeaz zela berari iritsi zitzaion baloia, eta, garaiko kronikek diotenez saskitik bederatzi metro ingurura egonagatik, neurketa HGTren alde irauliko zuen saskiratzea sartzea lortu zuen. Garai hartan hirukorik ez zen oraindik saskibaloian –Ameriketako Estatu Batuetako ABA Ligak XX. mendeko 70eko hamarkadan ezarri zuen eta, gerora, bere eredua NBAk lehenengo eta FIBAk ostean jarraitu zuten–, baina bi puntu horiek nahikoak izan ziren beltzen taldeak itxura batean «munduko talderik onena» zena menderatzeko.\nHori baino gehiago lortu zuen lagunarteko partida hark. Izan ere, 1950ean, HGTko kide izandako Chuck Cooper izan zen NBAko draftean aukeratutako aurreneko jokalari beltza. Boston Celticsek hautatu zuen. Hori bai, Nat Sweetwater Clifton, Lakersen aurkako garaipen hartan parte hartu zuen jokalarietako bat, izan zen NBAko talde batekin –New York Knicks taldearekin, kasu honetan– kontratua sinatu zuen aurreneko jokalari beltza.\nWilt Chamberlain taldeko izar nagusiak NBAra salto egitea ere lortu zuen gerora.\nMuga guztien gainetik. Gonzalo Vazquez kazetari bilbotarrak eta AEBetako saskibaloian aditu den Maximo Jose Tobias cadiztarrak 2012. urtean “Invasión o Victoria. Extranjeros en la NBA” liburua argitaratu zuten –Ediciones JC argitaletxeko “Baloncesto para leer” bildumaren barruan–. Bertan, Vazquezek NBAren hastapenetan bertan jokatzera iritsi ziren hainbatek gainditu behar izan zuten “atzerritartasun hirukoitza” azpimarratzen du: etnia, erlijioa eta arraza. Are, behin oztopo horiek atzean lagata, beste hainbatek politikan oinarritutako “atzerritartasunaren” oztopoa aurkitu zuten, AEBetatik kanpoko jokalariek oso zail izan baitzuten luzaroan NBAn tokia egitea. Nahiz eta NBAko jokalari mitoko hainbaten arbasoak AEBetatik kanpokoak izan –Red Auerbach judua, George Mikan kroaziarra, John Havlicek txekiarra edo Pistol Pete Maravich serbiarra besteak beste–, izugarri zaila zen atzerrian jaiotako jokalarientzat NBAra heltzea.\nEsate baterako, Dragan Dalipagic eta Kresimir Cosic jugoslaviarrek aukera izan zuten 70eko hamarkadan NBAn jokatzeko, baina azkenean atzera egin zuten Tito mariskalaren pean zeuden bi jokalariek –nahiz eta atzerrian ibiltzeko arazorik izan ez; Cosic, adibidez, AEBetako Brigham Young Unibertsitatean aritu zen–. Oscar Daniel Bezerra Schmidt brasildarrak ere –Mäo Santa» mitikoak– New Jersey Netsen eskaintza izan zuen, baina ez zuen onartu. Batetik, garai hartan ezingo zukeen Brasilgo selekzioarekin gehiago jokatu NBAra joan izan balitz –FIBA Nazioarteko Saskibaloi Federazioaren “A” hark “amateur” esan gura zuen– eta, hori gutxi ez, eta Italiako saskibaloi “amateur” hartan diru gehiago ordaintzen zioten NBA “profesionalean” baino. Harritzekoa bada ere, 1975ean, New Orleans Jazz taldeak NBAko drafteko 161. postuan Aleksander Sasha Belov sobietarra aukeratu zuen; hau da, 1972ko Municheko Olinpiar Jokoetan Sobietar Batasunak AEBei finalean irabazi zien hartan sobietarren garaipeneko saskiratzea lortu zuen jokalaria. Tamalez, 26 urte bete baino lehen, minbizi madarikatu batek eraman zuen Sasha Belov. Hargatik, NBAn debutatu zuen aurreneko jokalari atzerritarra Bulgariako Georgi Glouchkov izan zen, 1985/86 denboraldian.\nZer ikusi du horrek guztiak Harlem Globetrottersekin? Bada, NBAk hain zurrun izan dituen mugak, HGTk askoz malguago izan dituela munduan zehar bidaiatzeko. Behin XX. mendeko 50. hamarkadaz geroztik, lehiaketa baino ikuskizunaren alde egitea deliberatu zuen New Yorkeko taldeak, ia beti Washington Generals taldea sparring moduan hartuta –2015ean teloia jaitsi zuten arte–. Gero eta indar handiagoa hartzen ari zen NBAn lehiatzeko gai izan zitekeen, baina showa zabaltzea erabaki zuen Harlemgo taldeak, eta mugarik gabeko mundu bat aurkitu zuen bere zain. Eta bere zain ez bazegoen ere, ez zion aterik itxi behintzat, nahiz eta Gerra Hotzaren sasoia izan: Koreako Gerra (1950-53) eta ondorengoak alde batetik eta Joseph McCarthy eta Richard Nixonek bultzaturiko “Sorgin Ehiza”, bestetik. Hala, Bigarren Mundu Gerraren ostean, 1950ean Berlin zapaldu zuen aurrenekoz HGTk. 1936an Adolf Hitler berberaren nahiak zapuztu zituen Jesse Owens atleta beltzak –Owens berak geroago aitortuko zuen bere herrialdean Alemanian baino tratu eskasagoa jasan behar izan zuela– lau urrezko domina erdietsitako estadio olinpikoa leporaino bete zen Harlem Globetrotters taldea ikusteko: 75.000 lagun, alajaina!\nDena den, 1959. urtea are eta zirraragarriagoa izan zen HGTren “enbaxadore” lanetan. Zortzi urte jo eta su lanean aritu eta gero, Saperstein entrenatzaileak azkenean lortu zuen HGT taldeko beltzek Moskun lur hartzea. «Ez zuten, nonbait, beltzik sekula santan ikusi eta ez zekiten gure kolorea kendu ote zitekeen ere!», adierazi zion BBC kateari Meadowlark Lemon jokalariak. Hori bai, kontuan izan behar da Clown Player ezizenarekin egin zela ezagun Lemon eta, beraz, zalantzan ipini behar dira bere hitzak...\nEgia biribila dena honakoa da: HGTren ikuskizuna hasi zenean ikusleek ez zekiten nola erreakzionatu. «Eliteko kirolariak ginen. Gure artean, esaterako, Wilt Chamberlain zegoen, gero NBAko izar handienetakoa izango zena, baina beste era batera jokatzen genuen. Baloiarekin amarruak egiten genekizkien, hatzaren puntan baloia jiraka erabiltzea bezala, edo aurkariei zein epaileei adarra jotzen genien... Jendea ez zegoen halakoak ikustera ohituta, eta hasiera batean ez zekiten ontzat, txartzat edo nola hartu egiten ari ginena», onartu zuen Meadowlark Lemonek.\nIkuskizunak aurrera egin hala, ordea, jendea zer gertatzen ari zen ohartzen hasi zen eta, ikuskizunak txundituta, beraien begientzat batere ohikoa ez zen dibertsio hura ikusita, pozez zoratzen amaitu zuten. Ikusleen artean zegoen, besteak beste, 1953an Stalin hil eta gero Sobietar Batasunaren buruzagitza hartu zuen Nikita Kruschev ere. «Ez zekien ingeles askorik, eta guk errusieraz tutik ere ez, baina keinuen bitartez eta umoreari esker ondo konpondu ginen», esan zuen Meadowlarkek. Azkenerako, Leninen Ordenako Domina ere jaso zuten HGTko kideek egindako ekarpenarengatik. «Partida bakoitza amaitzen zenean jendearekin egotera eta besarkatzera joaten ginen, eta azkenerako estimu handia hartu ziguten», azaldu zuen Meadowlark Lemon “jokalari pailazoak”. Orotara, bederatzi egunez jarraian izan ziren Moskun eta kantxa goitik behera bete zuten egun horietan guztietan. Arrakasta itzelezkoa izan omen zen eta garaiko egunkarietako titularrak ere bete ei zituzten, baita AEBetan ere.\nMugarik zailenak hautsi eta gero, mundu osoan barrena ibili da Harlemgo ibiltarien taldea azken hamarkadotan. Orotara 123 herrialde bisitatu dituzte eta 26.000 ikuskizun partida jokatu. Aipatu Meadowlark Lemonek, adibidez, 16.000 jokatu zituen 1954tik 1979ra bitartean. Wilt Chamberlain ez zen halako showmana... edo bai. NBAko bi eraztun irabazi zituen 1967an eta 1972an, baina 1973rako erretiroa hartu zuen, lehia baino, ikuskizuna –eta parranda, eta emakumeak– nahiago zituelako behinola 100 puntu sartu zituen 2,16 metroko erraldoi hark. NBAko izar handienetakoa izanda –Boston Celticseko Bill Russell handiak apur bat itzalitako izarra, hori bai–, aukera zuen bakoitzean HGTrekin ikuskizunen batean parte hartzen ikustea ez zen harritzekoa, 1959an eta 1960an HGTko kide izandako garaiak gogoan. 1999ko urriaren 12an zendu zen 63 urterekin The Big Dipper handia. 2000. urteko martxoaren 9an HGTk bere kamiseta, 13 zenbakiarekin, erretiratu zuen. Huraxe izan zen aurrenekoa. Marques Haynez, Meadowlark Lemon, Goose Tatum, Fred Curly Neal eta Washington General talde “arerioko” kide izandako Red Klotzi ere erretiratu diete ordudanik.\nEzinbesteko beste izen propio bat Lynette Woodard jokalariarena da, 1985ean HGTko kide bihurtu baitzen aurrez AEBetako saskibaloi selekzioarekin Munduko Txapelketa eta Olinpiar Jokoetan hiru domina irabazi eta gero. Hau da, gizonezkoen talde batean jokatzen zuen aurreneko emakumezkoa izan zen Woodard. Eta ez da bakarra. Egun, 2011tik, HGTko kide dugu TNT Lister ere, 1993az geroztik taldera iritsitako aurreneko emakumea. Baina ez da bakarra bera ere; Torch George ere bertan ari baita jokatzen 2017az geroztik. Are, 2018tik Guinness errekor baten jabe ere bada: minutu batean baloiari 32 hankartetik eragin zizkion boteak bere burua zilipurdika bueltaka zerabilela.\nHGTren hainbat ikuskizun karitate ekintzetarako dirua biltzeko erabili izan dira eta 11 milioi dolar (10.263.000 euro pasatxo) bildu dituzte. Bere garaian saskibaloia beltzak eta zuriak berdintzeko erabili zuen taldeak. Geroago, emakumeak eta gizonak. Eta, noski, baita mundua punta batetik bestera ere. Ez da lehia eta ezin esan galtzailerik dagoenik –nahiz eta ofizialki galdutako partida gutxi batzuek badituen HGTek 26.000 baino gehiago jokatu ostean–, irabazten zaleak ateratzea baita ideia. Saskibaloiaren ikuskizuna eman eta zabaltzea, alegia, mundu osoan.


Demokraziaren oskola | rufino iraola garmendia\n← Dohaintasuna, bozkarioa…\nDirua ala Jainkoa →\nPublicado el septiembre 15, 2013\tpor kafarnaum\nEskubiderik oinarrizkoenak errespetatzen ez badira, demokrazia oskol hutsa da\n«Gose garenean janik ez badago, gaixo gaudenean sendagairik ez badugu, ezjakintasuna badago eta pertsonaren eskubiderik oinarrizkoenak errespetatzen ez badira, demokrazia oskol hutsa da, nahiz eta hiritarrek botoa eman eta Parlamentua eduki.» Nelson Mandelaren hitzak dira, ‘facebook’ean irakurri eta geuk euskaratuak.\nBeste intelektual handi batek, Jose Antonio Marinak, ‘adimen frakasatuaren’ teoriatik esplikatuko luke hori dena. Ez da harritzekoa —lotsatzekoa baizik—, jakinik munduko potentzia handiek zenbat gastatzen duten gerrak sutzen, eta ikusirik zenbat jende hiltzen den mundu zabalean, ahoan zer sarturik ere ez duelako.\nGizakiak, definitiboki, burua galdu du… gauza batzuetarako. Matematika-operazioak egiteko eta gerra-estrategiak sortzeko ez da izango adimen faltarik., baina bakea bultzatzeko eta etikaz jokatzeak dirua aurreztu eta sufrimendua saihesten dituela ikusteko garaian, adimen-urrikoak ematen dute gure gidariek. Jakina… burutsua izatea beste gauza bati esaten baitiote: dirua edozein preziotan eskuratzeari, eta, horretarako, ez du txarra izan behar, nonbait, armen negozioak, forma industrialean zein komertzialean.\nDena den, nabari da adimen falta ere: ez daude jabetuak, zoriontsu izateko, ez dagoela horrenbeste diruren beharrik, eta ez dagoela gerran jendea hiltzen ibili beharrik edo gosearen, gaixotasunaren eta ezjakintasunaren bidez arerio potentziala menderatu eta paretik kendu beharrik. Izan ere, sufriarazteak ez al du, neurri batean, lehenago edo geroago, norberarentzat ere sufrimendua ekartzen? Badakit gutxi dezakegula potentzia handien kontra, hala ere komeni da konbentziturik egotea, kontzientzia hartzen joatea, ahal duguna egin dezagun.\nZenbat aldiz ez dugu entzun demokrazia dela sistema politikorik on eta justuena? Inor gutxi izango da horrekin bat ez datorrena. Baina demokraziari dagokionez ere, beste gauza guztietan bezalaxe, bidezko eta zuzena da demokraziaren kalitateaz hitz egitea. Horixe adierazi nahi digute, hain zuzen, diktadura ongi asko probaturiko Mandelaren hitzek. Benetako demokraziak ez dezake onar hainbeste langabeturen egoera negargarria, hainbat jubilatu eta gaixo kronikok behar dituzten sendagaiak ez izatea, dirua daukatenek bakarrik estudiatu ahal izatea, bankuak etxea kentzearen ondorioz jendea kale gorrian ‘biluzik’ uztea… Zertarako da Parlamentua denen eskubideak eta berdintasun-printzipioak defenditzeko kapaz ez bada?\nEsta entrada fue publicada en 1 Artikulua/Prentsa y etiquetada 130912 BH. Guarda el enlace permanente.


Inoiz isilaraziko ez duten ahotsa – Independentea\n2021ko apirilak 23 2021ko apirilak 14\nEz iezadazu iraultzaz hitz egin, ez zarenean ikertzen saiatu ere egin urte honetan zehar saldu nahi izan diguten fartsa hau.\nEz iezadazu iraultzaz hitz egin, baldin eta ez baduzu gutxieneko ikerketarik egin iruzurrezko PCR-ei buruz, edota SARS-CoV-2-aren maulari buruz, beste gezur eta hipokrisia askoren artean.\nEz iezadazu sozialismoaz hitz egin, ez badakizu zeintzuk diren ere Davoseko foroaren edota, kultur, ekonomi eta reset sozialaren sustatzaile eta bultzatzaileak, XXI. mendeko benetako inperialistak eta globalistak, argi eta garbi mintzatzen direnak pobreentzako sozialismoaz eta gizateriaren patua darabiltenentzako berriz, kapitalismoaz.\nEz iezadazu hitz egin modu abstraktuan boteretsuentzako kapitalismoaz, izen eta abizendun psikopata eugenistak aipatu gabe .\nEz ezazu itxurakeria moralik egin demokraziaz hitz eginez, ilegalki inposatutako salbuespen-egoera etengabean gaudenean, eta ez ahotsik ezta botorik ere izan ez duzunean. Zentzugabekeria tamalgarria, eta legez kontrakoa, baina ordezkatzen ez zaituzten eta ordezkatuko ez zaituzten sistemaren zerbitzari onak diren alderdi politiko bizkarroi horiek berretsia, lau urtean behin zure boto hutsalaren konfiantza jasotzen dutenek berretsia alegia. Aspaldidanik ohartarazten ari den alderdikrazia hori, lotsagarriro haiek finantzatzen dituztenen aginduak baino betetzen ez dituena eta, jakina, zure arima eta guztiona apurtxo baten truke salduko duena.\nHerriaren independentziaz hitz egiten duzu lo dagoen herri batekin, irizpide propiorik eta autokontrolik izateko gaitasunik ez duena, eta gainera noraezean, helmugarik gabe dabilena, inposatutako muturrekoa goibelki jantzita. Bereizkuntzarik gabeko masa bat, masiboki bere hiltegira zuzendua dena, gaueko 10:00etan bere espetxera zuzendua, artalde bat, behartsu bat, 10 urteko haur bat edo errudun bat balitz bezala.\nAskatasunaz eta subiranotasunaz hitz egiten duzunean, mendekotasunean eta artaldekerian hezitako gizarte batez ari zara, alor sozialean nekez burujabetuko dena eta are gutxiago alor nazionalean.\nNola hitz egin dezake inork independentzia nazionalaz, gure muturren aurrean ezarri diguten engainu absolutua ikusteko gaitasunik ez badu?\nNola izan daiteke edonor edota gizarte bat gai, bere gizon-emakume onenak etsaiaren aurka borrokatzera bidaltzeko, ez badu ikusten benetan nola den menderatua eta epaitua?\nUkaezina da inoiz ez dela lortuko iraultza bat burutzea eta gauzatzea bere hurkoen maitasunik gabe; izan ere, gure kideen besarkada eta konplizitaterik gabe, nekez menderatuko ditugu doilorkeria hau pairarazten digutenak.\nGure nagusi eta ugazaba maiteen gogoaren kontrakoa bada ere, bizitza itxaropena da, eta Che Guevara gerrillari argentinar handiak esan bezala, “benetako iraultzailea maitasun sentimendu handiek gidatzen dute”. Eta Vladimir Leninek zioen bezala, “Egia, zintzotasuna bezala, beti da iraultzailea, eta lehenago edo geroago argitara aterako da”.\nAzken finean, oso mingarria izan arren, egiaren eta justiziaren aldeko borroka da bide bakarra. Ororen gainetik, IRABAZIKO DUGU.\n9 erantzun “Inoiz isilaraziko ez duten ahotsa” bidalketan\n2021ko apirilak 14, 9:23\nBai, Mikel, hartzaile jakinak dituen mezu argi bat igorri duzu lerro hauen bidez eta, ñabardurak ñabardura, neronek sinatuko nukeena.\nIruzur erraldoi eta poliedriko honen aurrean batzuen jarrera , mezua eta ekinbideak mendekotasun batzuen uzten ditu ageri-agerian eta tristeziatik haserreraino doan zubia eraki didate. Orain, haserrea pasatzen ari zaidan honetan eta datorkigun masa faxismoari aurre egiteko hausnnarketan nabil.\n2021ko apirilak 14, 11:35\nEskerrik asko Mikel???\n2021ko apirilak 14, 13:48\nGure gorputzaren gainean ere ezingo dugu erabaki laister.\nZuk adierazi duzuna sentitu dut nik ere.\n2021ko apirilak 14, 13:54\nGure herriak nazio askapenaren auzian erakutsi dituen tragaderak ikusita, arbuiorik egin gabe onartuz eta azken mende -eta gehiago- honetan bere subiranotasunari traizioak onartuz eta txalotuz ere, Bergarako “besoa”, Municheko “Ituna” edo Gernikako “akordioa” izan ziren bezala, urtebete baino gehiago irauten duen eraso basati berri honen aurrean izandako erreakzioak ez nau arritu, dauden aurrekariak ikusita.\nHarridura sortzen du, ordea, gertakari horiek guziak salatzen zituen gutxiengo kontzientziatu baten jarrerak eta gaur egun bizitzen ari garenaren aurrean beste alde batera begiratzen dute eta ez dute iritzik eman egungo kokapenari buruz, izan ere, haien isiltasun konplizea arma bat gehiago da herri garen aldetik gure bila joatea erabaki duten harraparientzat eta gaizkileentzat.\nBertikalismo eta doktrinatze horren ondorioz, asmo emantzipatzaile faltsu batez hornitua, herritarren erreakzioa umezurtz geratu da zapalkuntzaren aurrean erresistentzia gidatzeko eta bideratzeko gai den koordinazio politiko batetik.\nOso zaila ikusten dut, Koordinatzailerik eta erreferentzialtzat jotzen duen masa kritikorik gabe, bertatik atera ahal izatea.\n“Irabaziko dugu” hori pozgarria da baina ez da zume nahikorik ikusten saskia egiteko.\nHerri bat, izan dezakeen preziatuena eta ahulena defendatzeko gai ez denean, bere umeak, ezer gutxi espero daiteke beragandik.\n2021ko apirilak 14, 18:33\nZuzen zabiltza, Mikel. Nire inguruan Independentziaz hitz egiten duten horien artean zabalduko dut artikulua, ea behingoz konturatzen hasten diren. Mila esker!\n2021ko apirilak 14, 23:16\nEgi borobilak. Asko eskertzen da gaur egun pentsamendu bskarrean honen moduko arrakalak sortzea. eskerrik asko, Mikel.\n2021ko apirilak 15, 8:39\nEskerrika asko Mikel, eskerrik asko Indpendentea:\nEta oso argigarria den beste artikulu bat:\n2021ko apirilak 15, 10:46\nEskerrik asko!!! Bikaina, aparta!!\nHerri honen gainbehera Iruña Veleia auziarekin ikusi nuen. Auzi hori defenditu beharko luketenak kontra egiten dutela ikusi nuenean. Herria, bestalde, utzikeriak jota engainatuta bizi da eta batzuk kontziente izanda ere pozik daude, lasai, patxadaz, izan ere beste aldera begiratuta bizitza errazagoa da.\n2021ko apirilak 15, 23:41\nNeronek ere sinatuko nuke zuk esandakoa.\nSinestezina baina… amorruz irentsi beharreko egia.


Tuterako hilketa matxista salatzeko elkarretaratzeak, Lea-Artibai eta Mutrikun - Lea-Artibai eta Mutrikuko Hitza : Lea-Artibai eta Mutrikuko Hitza\nLea-Artibai eta Mutrikuko zenbait talde feministek eta udalek astelehenean [urtarrilak 10] Tuteran hilda agertu zen Sara Pinaren heriotza salatzeko elkarretaratzeak deitu dituzte; Markina-Xemeinen eta Ondarroan gaur [urtarrilak 12] egin dituzte elkarretaratzeak:\nAulesti. Elkarretaratzea eguenean [urtarrilak 13] egingo da, 19:00etan, plazan; mobilizazioa Erailketa matxistarik ez! Tuterako eraildako emakumea gogoan, kaleak hartu! lelopean egingo da.\nLekeitio. Potxuak Martxanek deituta, elkarretaratzea eguenean [urtarrilak 13] egingo da, 18:30ean, Eskolapean.\nMunitibar. Udalak deituta, elkarretaratzea barikuan [urtarrilak 14] egingo dute, 19:00etan, bidegurutzean.\nMutriku: EMAk deituta, eguenean [urtarrilak 13] egingo da elkarretaratzea, 19:00etan, Goiko Plazan. Udalak ere bat egin du herriko talde feministak egindako deialdiarekin.\nEtxebarria: Emare talde feministak antolatuta, barikuan [urtarrilak 14] egingo da elkarretaratzea, 19:00etan, udaletxe aurrean.\nGertaera. Astelehen goizean [urtarrilak 10] 38 urteko emakume baten gorpua aurkitu zuten foruzainek eta suhiltzaileek Tuterako bere etxebizitzan. Labanaz egindako zauriak zituen hilotzak, eta emakumearen senarra izan da susmagarri nagusia. Nafarroako Auzitegi Nagusiak gizona atxilotzeko agindua eman zuen. Izan ere, ikerketaren hipotesi nagusia da senarrak hil zuela emakumea. Martitzenean [urtarrilak 11] Bordeletik 65 kilometrotara dagoen Boisredon herrian (Frantzia) atxilotu zuten hilda aurkitutako emakumearen senarra.\n2022an Euskal Herrian indarkeria matxistagatik hil duten lehenengo emakumea litzateke Sara Pina Ieregi, sortzez Cortesekoa, Tuteran bizi eta Castejonen irakasle zebilena. 2003tik Euskal Herrian eraildako 113. emakumea litzateke .


Arratian enplegu suntsiketaren aurka deitutako itzalaldiak erantzun oso zabala izan du | LAB SINDIKATUA\nEkintza Sindikala Arratian enplegu suntsiketaren aurka deitutako itzalaldiak erantzun oso zabala izan du\nArratian enplegu suntsiketaren aurka deitutako itzalaldiak erantzun oso zabala izan du\n"Argie amatau etorkizune izitako" izenarekin Arratian Lan eta Bizi plataformak Arratiako bizilagunei atzo orduerdiko itzalandia egiteko eskaera luzatu zien. Plataformak ekimena bera eta ekimenak jasotako atxikimenduekin oso pozik azaldu dira eta bizilagunei gogorarazi die oraindik ere asko geratzen dela borrokatzeko eskualdean (Alfus, Incoesa, langabezi tasa altua…). Bide honetan beste eredu sozial eta ekonomiko berri baten beharra aldarrikatu dute, hori baita "egoerari buelta ematea" bermatuko duena.\nArgiak amatatuta, Igorre eta Arratiako etorkizuna izituteko (Igorre Sarrean)\nArratian lan eta bizi. Gaur Dimak be argia amatau dau (Dima Berriak)\nArratian Lan eta Bizi Plataformaren balorazioa\nARRATIAN LAN ETA BIZI! Plataformak oso positiboki baloratzen du enplegu suntsiketaren aurka deitutako itzalaldiak izaniko erantzuna\nArratian Lan eta Bizi! Plataformak gaur asteazkena 30, mobilizazio eguna deitua dugu eskualdean; Arratiarrek gure deialdiari emaniko erantzuna oso positiboki baloratzen dugu.\nArgie amatau etorkizune izitako izenarekin, dei egin diegu Arratiako bizilagunei arratsaldeko 7.30etatik 8.00etara argi itzalaldi bat egiteko, enplegu suntsiketaren aurka. Ekimen honek eragile eta erakunde ugariren atxikimendua jaso du eta babes hori ikusi ahal izan da egunean zehar hainbat mobilizazioren bidez. Eremu askotatik iritsi zaizkigu atxikimenduak, esparru politikotik, sindikaletik nahiz sozialetik. Eremu instituzionalean nabarmendu ditzakegu, besteak beste, Lemoa, Bedia eta Arteako Udaletan ordezkatuak dauden talde guztiek (EAJ, BILDU, PSOE eta ALDATUZ) emaniko babesa, baita Diman eta Igorren Bilduk eta Igorre Danontzat-ek eskainitakoa ere.\nLan munduan ELA eta LAB sindikatuek joan den astelehenean prentsaurreko bidez ia dozena bat enpresa batzorderen atxikimendua aurkeztu zuten, tartean, Cementos Lemona, Ormazabal, Negarra eta Alyasa. Hala, gaurkoan egunean zehar zenbait bilkura egin dituzte GEA Iberica, Forjas Unidas eta Tecnichapa enpresetan langileen lantegi atarietan; halaber, horietako askotan itzalaldia ere burutu da.\nArratsaldean Arratiako herri guztietako plazetan deitu diren bilkuretan lagun ugari batu dira: Bedian 100 lagunetik gora, Lemoan beste 100 eta Igorren 70 inguru. Azpimarratzekoa da hiru herri horietan alkateek ere parte hartu dutela. Horrez gain elkarretaratzea egin dira Zeanurin, Diman, Artean… Elkarretaratzerik jendetsuenak Lemoa, Bedia, Igorre eta Dimakoak izan dira. Ilunpean, kandelak piztu eta auto nahiz plazetan ipinitako sirena hotsekin hasi dituzte herritarrek elkarretaratzeak.\nAzkenik, Arratian Lan eta Bizi plataformatik gogorarazi nahi izan dugu deialdia arrakastatsu honen ostetik oraindik asko geratzen dela egiteko, oraindik hor daudela ALFUS eta INCOESAko gatazkak, Arratian mila lagun baino gehiago daudela langabezian, eta soilik eredu sozial eta ekonomiko berri batek bermatuko digula egoerari buelta ematea. Hori lortzeko bestelako politika ekonomikoak egiten hasi beharra dagoela aldarrikatzen dugu plataformatik, eta dei egiten dugu hain beharrezkoa dugun alternatiba horren alde lanean eta mobilizatzen jarraitzeko.\nArratian, 2013ko urriaren 30ean


Chantuja - Wikipedia, entziklopedia askea.\n(«Chanteuges» orritik birbideratua)\nFranck NOEL-BARON (2014-2020)\n45° 04′ 21″ N, 3° 31′ 53″ E / 45.0725°N,3.5314°E / 45.0725; 3.5314Koordenatuak: 45° 04′ 21″ N, 3° 31′ 53″ E / 45.0725°N,3.5314°E / 45.0725; 3.5314\nLangeac, Pébrac, Saint-Arcons-d'Allier eta Saint-Julien-des-Chazes\nChantuja (okzitanieraz Chantuja, frantsesez eta ofizialki: Chanteuges) Okzitaniako udalerri bat da. Administratiboki Frantziako Haute-Loire departamenduan dago, Auvernia-Rhône-Alpeak eskualdean. 2013an 412 biztanle zituen.\n2007an Chanteuges udalerrian erroldatutako biztanleak 412 ziren. Familiak 184 ziren, horien artean 56 pertsona bakarrekoak ziren (32 bakarrik bizi ziren gizonak eta 24 bakarrik bizi ziren emakumeak), 68 seme-alabarik gabeko familiak ziren, 48 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 343 etxebizitza zeuden, 187 familiaren etxebizitza nagusia ziren, 105 bigarren erresidentzia ziren eta 51 hutsik zeuden. 314 etxeak ziren eta 25 apartamentuak ziren. 187 etxebizitza nagusietatik 150 bere jabearen bizilekua ziren, 32 alokairuan okupaturik zeuden eta 5 doan lagata zeuden; 4 etxek bi gela zituzten, 34 etxek hiru zituzten, 62 etxek lau zituzten eta 87 etxek bost zituzten. 113 etxek euren parking plaza propioa zuten azpian. 81 etxetan ibilgailu bat zegoen eta 85 etxetan bat baino gehiago zituzten.\nChanteuges udalerriko biztanleria-piramidea 2009an .\n2007an lan egiteko adina zuten pertsonak 255 ziren, horien artean 202 aktiboak ziren eta 53 inaktiboak ziren. 202 pertsona aktiboetatik 182 lanean zeuden (100 gizon eta 82 emakume) eta 20 langabezian zeuden (7 gizon eta 13 emakume). 53 pertsona inaktiboetatik 26 erretiraturik zeuden, 10 ikasten zeuden eta 17 "bestelako inaktibo" gisa sailkaturik zeuden.\n2009an Chanteuges udalerrian 194 unitate fiskal zeuden, 437,5 pertsonek osaturik. Pertsona bakoitzeko diru-sarrera fiskalaren mediana urteko 14.110 euro zen.\n2007an zeuden 23 komertzioetatik, 3 janari enpresak ziren, 3 bestelako produktu industrialen fabrikazioko enpresak ziren, 5 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 5 ostalaritza eta jatetxe enpresak ziren eta 3 zerbitzu enpresak ziren.\n2009an zeuden norbanakoentzako 7 zerbitzu publikoetatik, 2 igeltseroak ziren, 1 zurgina, 1 argiketaria, 1 eraikuntza enpresa eta 2 jatetxeak.\n2000. urtean Chanteuges udalerrian 23 nekazaritza-ustiategi zeuden, 513 hektarea erabiltzen.\nBNF: 152599613 (data)


osasuna Archives - Page 26 of 27 - Zientzia Kaiera\nArchivo de Etiquetas:: osasuna\nXXI. mendeko epidemiaren kontra lehian\nAmaia Portugal Urtero 3,4 milioi lagun hiltzen dira gehiegizko pisuak edo obesitateak ekarritako ondorioen eraginez, Munduko Osasun Erakundearen arabera. EHUko Nutrizioa eta Obesitatea ikerketa-taldeak Predimed-Plus proiektuan parte hartuko du, dieta mediterraneoaren eta ariketa fisikoaren arteko konbinazioak obesitatean zer inpaktu duen neurtzeko.\nArroparen neurriak ez du piperrik axola. Europan 42, Erresuma Batuan 14, AEBn 8… estetika bidegabe baten araberako irizpide arbitrarioak […]\nJon Irazusta eta Susana Gil Herrialdeen garapena aurrera joan ahala, obesitateak eta gainpisuak desnutrizioari aurrea hartu diote munduko leku gehientsuenetan. Gertaera honen arrazoiak bi dira nagusiki: elikagaien eskuragarritasun handiagoa eta lan fisikoa egiteko beharraren murrizketa.\nIkerketa gehienek frogatu dute gorputz-pisuaren galerari dagokionez, soilik dietarekin emaitza hobeak lortzen direla ariketa fisiko hutsarekin baino. Izan ere, dietarekin murrizketa kaloriko handiagoak sor […]\nDoministikuak ere loratzen dira udaberrian\nAmaia Portugal Hedabideetako gai kuttunetako bat dira alergiak garai honetan. Berez urte osoan legoke asaldura mota horri buruz hitz egiteko aitzakia; galde diezaietela, bestela, hautsarekin edo akaroekin doministikuka aritzen diren horiei. Baina polenari alergia izatea ere arrunta da oso, eta hori bai, udaberriarekin batera loratzen da nagusiki.\nPolenak urte osoan dabiltza atmosferan berez, baina hasi berri den urtaroan gertatzen […]\nEmakume haurdunen erdia erretzaile pasiboa da\nHaurtzaroa eta ingurumena aztertzen duen INMA proiektuan parte hartzen du UPV/EHUk, eta ikerketa batek agerian utzi du zenbateraino dauden emakume haurdun ez-erretzaileak tabako-kearen eraginpean\nHaurtzaroa eta ingurumena aztertzen dituen INMA proiektuaren barruan, aztertu dute zenbateko esposizioa izan duten tabako-kearekiko Asturiasko, Gipuzkoako, Sabadellgo eta Valentziako emakume haurdun ez-erretzaileek. Haurdunaldiaren hirugarren hiruhilekoko mediku-errebisioan jasotako gernu-laginak eta emakumeei egindako galdera-sortak hartu zituzten […]\nOrain dela mende erdia baino gehiago, Estatu Batuetako tren-enpresetan behatu zen bulegoetako langileek bihotz eta odol-hodietako patologiek eragindako hilkortasun handiagoa zutela trenbideak konpontzen aritzen ziren langileek baino. Ordutik hona, asko dira ariketa/jarduera fisikoak bihotz eta odol-hodietan duen eragin onuragarriaren aldeko frogak eman dituzten ikerketak, nahiz eta egin diren zorizko ikerketa kontrolatuak, arazo etikoak direla eta, ez diren […]\n“Kannabisaren hamar aurpegiak”, Ekaia aldizkariaren ale berezia\nEkaia, UPV/EHUko zientzi eta teknologi aldizkariak, ale berezia plazaratu du, kannabisaren inguruko eztabaida ikuspuntu askotariko eta desberdinetatik aztertzen duena. “Kannabisaren hamar aurpegiak” izenburupean, hamar artikulutan zehar, landare honek gizartean, osasunean, ekonomian eta norberarengan izan ditzakeen abantaila eta desabantailak ezagutzera ematen dira zuzenbidea, ekonomia, biologia, kimika, farmakologia edo fisiologia arloetako adituen bitartez.\nEkaia, UPV/EHUko zientzi eta teknologi aldizkariak, ale berezia […]\n“Ibaizabal Itsasadarra zientziak eta teknologiak ikusita” erakusketa\nZientzia Kaiera-k idatzia 16Abe\nBilbao eta Portugaleten\nArgi-tresnak: zientzia-fikziotik film molekularretara\nZientzia Kaiera-k idatzia 26Ots\nMartxoaren 13an PI EGUNA hizpide BCAM NAUKAS ekitaldian\nZientzia Kaiera-k idatzia 13Mar\nZientzia Kaiera-k idatzia 23Ots\nEzjakintasunaren kartografia #296\nZientzia Kaiera-k idatzia 22Ots\nJean Sammet (1928-2017): programazioaren lengoaiak argitu zizkigun emakumea\nZientzia Kaiera-k idatzia 21Ots\nZirkoniozko material porotsu berriak: egitura sendoen bila\nZientzia Kaiera-k idatzia 20Ots\nEskuak ondo garbitzea, gaitz infekziosoen aurkako gakoetako bat\nZientzia Kaiera-k idatzia 19Ots


Escrito el 6 de Febrero de 2020 en vasco con un tamaño de 12,66 KB\n1929.Urteko krakak krisik gogorrena ekarri eta ideologia hedapena ekarri zuen. Bigarren Mundu Gerra leherrarazi zuen 13an.\nEstatu Batuak eta Sobietar Batasuna mundua nagusitu eta bi bloke handi sortze eragin zuen. Afrika eta Asiaren deskolonizazio prozesua. Hala aipatutako une horretatik aurrera egitura politiko zein ekonomikoek hiru taldetan banatu zuten mundua: kapitalismoa ardatz zutenak, sozialismoa edo komunismoa ardatz zutenak eta garatu gabe zegoen herrien multzo zabala edo Hirugarren Mundua.\nII.MUNDU GERRA: (Arrazoiak)\n1929ko krisi ekonomikoari irtenbidea emateko beharrezko bihurtu zen lurralde berriak eskuratzea. Munduko potentziak potentziek lehengaien iturriak kontrolatu nahi izan zituzten. Horrek guztiak mundu kolonialaren banaketa berria egitea beharrezko bihurtu zuen.\nErregimen autoritario edo faxistak zituzten herrialdeek armamentu politikoaren bidez gainditu zuten hogeita hamarreko hamarkadako krisia.\nNazioarteko harreman politikoek tentsio handiak sortu zituzten munduko nazio nagusiaren artean, eta gerra eragin zuen.\nGatazkaren arrazoi politikoak:\nAdolf Hitlerrek Alemania handia sortu nahi zuen. Benito Mussolinik ere hedapen politika egin zuen Eki.Meditarreneoan eta Afrikan. Japoniak, Txinako Asiako hego-ekialdeko eta Ozeanikoak inperio koloniala eratu nahi izan zuen.\nPotentzia demokratikoek ez zuten politika erasokor horien aurrean parte hartu nahi. Nazioen Elkarteak, ez zuen nazioarteko gatazka horiek konpontzeko gaitasunik erakutsi.\nAlemaniak Poloniari Dantzig hirira eta ekialdeko Prusiara iristeko korridoreari buruz exijentziak. Alemania Polonian sartu zen 1939an. Gertaera horrek eragin zuen gerraren hasiera; aliatuek ez zuten Poloniari egindako erasoa onartu. 1938an, Alemaniak Txekoslovakiari eraso.\nBi blokeak definitu baitzituzten: ardatzeko herrialdeak eta potentzia aliatuak.\nArdatzeko indarrak Alemania, Italia eta Japonia; Berlin-Erroma-Tokio ardatza\n1936. Urtean Alemaniak eta Italiak indarrak batzeko ituna sinatu zuten. Antikomintern Ituna biek sinatu\n1939.Urtean, hiru herrialde horiek Altzairuzko Ituna sinatu zuten, Alemaniak Ez Erasotzeko Ituna sinatu zuen Sobietar Batasunarekin.\n1940an Alemania, Italia eta Japoniak, Berlin-Erroma-Tokio Ardatza osatu.\n1941ean Japoniak Ez Erasotzeko Ituna sinatu zuen Sobietar Batasunarekin.\n1940-1941 artean Jugoslaviako zati bat, Poloniako zati bat, Hungaria, Errumania eta Bulgaria ardatzean sartu.\nHerrialde aliatuen artean Britainia Handia eta Frantzia nabarmendu:\nAurrerago Sobietar Batasuna eta Estatu Batuak elkartu zitzaizkien.\nSobietar Batasuna Alemaniak, gerra deklaraziorik gabe, egin zion erasoaren ondoren gerran sartu. Sobietar Batasunean abertzaletasuna sustatu eta barne oposizioa deuseztatzeko.\nEstatubatuarrak gerran parte hartzearen aurka egon. Japoniarrek Pearl Harbour-i eraso egin zioten. E.B arrazoi gerran sartzeko, guztien gainetik ekonomikoak zeuden.\nBigarren mundu gerra arrazoiak Ez erasotzeko ituna Bigarren mundu gerra arrazoi politiko ekonomiko Erroma tokio berlin ardatzak arrazoiak Bigarren mundu gerra yaltako pakea Bigarren mundu gerraren Versalleseko ituna Ez erasotzeko germaniar-sobietar ituna


Gure baserrian jaiotako txekorrak hazten ditugu. Baserri inguruko zelaietan hazten dira amaren esnea 6-7 hilabete arte hartzen dutelarik. Transgenikorik gabeko zereal naturala eta belarra janez elikatzen dira. Baserri inguruko zelaietan hazten dira gure txekorrak. Txekorren hazkuntza, elikadura eta osasuna kontrolatzen duten erakundeek, gure haragiaren kalitatea bermatzen dute.\nHutsean ontziratutako 5kg-ko haragi paketeak saltzen ditugu. Honen barnean, banakako 8 pakete etortzen dira; bakoitza 600g-koa eta hutsean ontziratua:\n-Txekorraren atal desberdinetatik eratorritako 3 xerra pakete\n5kg-ko paketeak 60€-ko prezioa du. Pakete honen tamaina, edozein hozkailutan sartu dadin diseinatuta dago. Txekor erdi edo laurdenak ere saltzen dira enkarguz. Erosleak nahiko balu hutsean ontziratzeko aukera badago (prezioa kg kopuruaren eta hutsean ontziratzeko aukeraren araberakoa izango da).\nCOPYRIGHT© 2018 BORDA NEKAZAL ETXEA. ALL RIGHTS RESERVED. Aviso legal. Politica de privacidad\nWebgune honek Cookie propioak eta hirugarrenenak erabiltzen ditu, gure zerbitzuak hobetzeko eta zure zaletasunekin zerikusia duen publizitatea erakusteko xedez informazioa biltzeko. Nabigatzen jarraitzen baduzu, horiek instalatzea onartzen duzula esan nahi du. Erabiltzaileak bere nabigatzailea konfiguratzeko aukera du eta, nahi izanez gero, bere disko gogorrean instalatzea galarazi dezake. Dena den, kontuan izan beharko du ekintza horrek web-orrian nabigatzeko arazoak sor ditzakeela


Hemen zaude: » Hasiera » ADOS\nOtsailaren 28an EAJ-PNVk ADOS proposamena aurkeztu zuen Barakaldoko BEC-en ospatu zen ekitaldiaren bidez.\nADOS «ekimen politiko eta ekonomikoa» da, bere helburu nagusia Euskadirentzako herri egitasmo berria egitea da 2013 urtean ezarri dugun zerumugara begira.\nADOS ekimena, eraldaketa une esanguratsuan jaio da. Lehenengo eta behin, sozio ekonomikoa, abian jarri delarik globalizazio prozesu bikoitza eta hazkunde bidean dagoen indibidualismoa, honek erkidegoarekiko konpromisoa murriztera garamatzalarik. Bigarrenik, eraldatze politikoa ere eman da, Gernikako Estatutuak suposatu zuen �Itun-zentzua�ren ahultzea dugu aurrez aurre, eta era berean Estatu mailan � zentralismo berria�ren sendotzea ere eman da.\nEAJ-PNVren helburu nagusia, gizartearen aurrean zabaltzeko prozesua abian jartzea da, parte hartze aktiboa eta Euskadi globalerako egitasmo berria sendotzea ahalbidetuko duena.\nEkainaren 28an zabalduko dugu interneteko ADOS 2013 gune hau. Parte hartzeko foroa izango da, Iradokizun, ekarpenak eta iruzkinak biltzeko gunea. ADOS 2013 irekitzen dugu sarean dauden tresna berri eta berritzaileen aldeko apustua egin nahi dugulako eta gizarte sareetan hazteko dugun borondate sendoa dugulako.\nADOS egitasmoa bere lehen aldian dago orain: gizarte antolatuarekin egoeraren inguruko diagnosia partekatzea da lehen urratsa, 2011ko otsailetik aurrera herri egitasmo berrirako agiria egin dezagun. Hurrengo ekimena, proposamenaren esparru garrantzitsuen inguruko hiru Mintegi egitea izango da,hau da: Autogobernua, Nazioartetzea eta Parte hartzea aztertuko diren saio bilduma.


Top Gaztea zerrenda Gaztea: Lukin eta Urbizu, Zetak eta Chica Sobresalto Zahara | Gaztea | EITB\n"Lisboa" abestiak beste astebete egin du Top Gazteako lehen postuan\nLehenengo eta bigarren postuetan ez da aldaketarik izan. Lehenengoan Anne Lukin eta Gorka Urbizuren "Lisboa" dago, eta bigarrenean, berriz, Zetaken "Akelarretan".\nAnne Lukin eta Gorka Urbizu\n"Lisboa" eta "Akelarretan" abestiek gogor heldu diete lehenengo bi postuei. Hirugarren astea beteko dute TOP GAZTEAko zerrendan. Podiumaren hirugarren postua "Adrenalina" lanarentzat da aste honetan. Aurreko asteko zerrendarekin alderatuta, postu bat egin du gora Chica Sobresalto eta Zahararen lanak.\nBestalde, Nøgen taldearen "Erori Arte" abestia laugarren postura heldu da, eta The Weeknd eta Ariana Granderen "Save Your Tears" bosgarren dago oraindik. Seigarrena Dua Liparen "Were Good" da, bi postu galduta. Zazpigarrenen zenbakian ez dago aldaketarik, Lil Nas X raperoaren "Montero" baitago.\nImagine Dragons talde estatubatuarrak postu bat egin du gora, "Follow You" abestiarekin, eta zortzigarrenera iritsi da. Olatz Salvadorrek eta Idoiak izugarrizko gorakada izan dute. 19. postuan zeuden aurreko astean, eta bederatzigarrenean daude orain, "Gelditu Hor" abestiarekin. Amaitzeko, hamargarren postua Nathy Pelusoren "Delito" abestiarentzat da.\n1.- ANNE LUKIN ft. GORKA URBIZU: Lisboa\n2.- ZETAK: Akelarretan\n3.- CHICA SOBRESALTO / ZAHARA: Adrenalina\n4.- NØGEN: Erori Arte\n5.- THE WEEKND / ARIANA GRANDE: Save Your Tears\n6.- DUA LIPA: We're Good\n7.- LIL NAS X: Montero (Call Me By Your Name)\n8.- IMAGINE DRAGONS: Follow You\n9.- OLATZ SALVADOR ft. IDOIA: Gelditu Hor\n10.- TWENTY ONE PILOTS: Shy Away\nZerrenda osoa, hemen ikusgai.


Hautsari buruz — Eibar.ORG | Eibarko peoria\nHemen zaude: Hasiera / Blogak / Lagun batek esan dit lagun batek esan diola / Hautsari buruz\nJulen Gabiria 2005/07/24 23:00\nJacques Anquetil 1966ko Tourrean bihurtu zen pertsona. Beste inork ez zituen bost Tour, Anquetil heldu zen arte. Baina 1966an, seigarren Tourra jokoan zuenean, erretiratu egin zen, Lucien Aimarrek irabazitako lasterketa hartan. Beste hiru urtez jarraitu zuen txirrindularitzan, baina ez zuen atzera Tourrik zapaldu. Hautsa zer zen jakin zuen.\nEddy Merckx 1975ean bihurtu zen gizaki. Seigarrena zuen jokoan, baina bigarren geratu zen, Bernard Théveneten atzetik. Tour hartan, zoro batek ukabilkada itzela eman zion gibelean, Puy de Dôme mendatean, helmugatik berrehun metrora. Etapa hartan galdu zituen segundoek baino, aurrerantzean gibelean izan zuen minak urrundu zuen belgikarra garaipenetik. Hautsa jan zuen, eta gizakien mailara etorri zen. Beste hiru urtez jarraitu zuen mailarik gorenean, eta 1977an Tourrera itzuli zen, seigarren geratzeko. Ordurako, dena irabazita zuen, baina gizakia zen.\nBernard Hinault 1986an bihurtu zen haragizko. 1985ean Hinaultek zin egin zuen 86an LeMondi lagunduko ziola Tourra lortzen. Baina 1986an, promesa ahaztuta, bretoiak seigarrena nahi izan zuen. Jainkoentzat gogorregia baita gauetik egunera haragi bihurtzea. Batez ere, Alpe DŽHuezeko igoera da Tour hartatik gehien gogoratzen den unea, zeinetan taldekide biak eskutik helduta sartu baitziren helmugan. Urte hartan bertan erretiratu zen Hinault, LeMonden atzetik bigarren geratuta, hautsaren zaporea probatuta.\nMiguel Indurain 1996an bihurtu zen lurtar. Bazirudien seigarrena irabaziko zuela, baina hamaikagarren amaitu zuen Tour hura, Bjarne Riisen oso atzetik. Txapeldun batentzat, hamaikagarren amaitzea hautsa tragatzea da, baina errepidean eta bizitzan txapeldun izaten ikasi behar da: estralurtarra zarenean eta lurtarra zarenean, bietan. Les Arcsen hasi zen Tourra galtzen, eta gero Val DŽIseren, Sestrièresen, Hautacamen eta Iruñan. Ez zuen gehiago bizikletan korritu.\nLance Armstrong ez da lurtar bihurtu, eta pena dugu Ramonek eta biok. Pena, ez zazpigarrenez irabazi duelako, ezpada errepidean ez diolako bere buruari aukerarik eman lurtar sentitzeko. Bizitzan bai, bizitzan lurtarra izan da. Eta Ramonek eta biok oihu egiten diogu datorren urtean ere Tourrean egoteko, txirrindularitzak (Ramonen iritziz bizitzaren lezioa ematen duen kirola baita) ezin duelako onartu garaipenean soilik oinarritzen den palmares bat, bizitza ez delako garaipena garaipenaren atzetik. Eta, armstrongauta bat ezagutu beharrean, zazpi Tour eta minbizi bat gainditu duen gizakia ezagutu nahi dugulako, dio Ramonek.\nEnekorekin guztiz bat. Sorta zoragarria egin dezu. Tourrari ez diot minutu bat ere eskeini, baina zureak gozatu? Guzti guztiak.\nGaur jakin dut korrikalari Keniaten ereduari esker hasi zela Armstrong hain azkar pedalei eragiten... eta, ondorioz, hainbeste watio/kilo (potentzia) lortzen bizikleta gainean. Eta argi dago keniatarrak lurtarrak zirela. Ramon eta Julenen pena apur bat gutxitzeko .\nBatzuk ( matrallakoko lagunak ) Tourra bukatu delako pozik, beste batzuk Ramonen tabernan datorren urtekoaren zain ;-)\nArtikulu sorta ederra egin duzu, zorionak!\nAtsegin handiz egon naiz Ramonen tabernan. Taberna horretan itxierarik gabe eztabaidan arituko nintzatekeen, inork irabazten ez dituem eztabaida hoietako batean, erabaki ezinezko auzi hoietan. Benetan pasatu dudala ondo. Zorionak!\nOrain merezitako oporrak hartuko ditut, txirrindularien antzera amaitu dut eta, hamar kilo gutxiagorekin. Banoa Ramonen tabernara, Zabriskie-tortillaz atiborratzera.\nOndo pasatu uda!


“Margolari Gazteak” sariketa, Leioan - Nontzeberri\nHasiera/ARTEA/“Margolari Gazteak” sariketa, Leioan\n“Margolari Gazteak” sariketa, Leioan\nLehiaketa maiatzaren 13an izango da, igandean, goizeko 8:00etatik arratsaldeko 17:00ak arte. Aterpe Leioa Gaztegunean (Aldapabarrena 2) jarriko zaie zigilua oihalei, 08:00etatik 10:00ak bitartean. Lanak 15:00etatik 17:00etara entregatu ahal izango dira leku berean. Oihalek zuriak edo prestatuak izan behar dute.\n14 eta 35 urte bitarteko gazteek parte hartu ahal izango dute. Teknika (akuarela, Txinako tinta, collage, akrilikoa, olio-pintura, grafitoa, teknika mistoa…) eta neurria libreak izango dira, Leioa eta bere inguruak izango da landu beharreko gaia. Bakoitzak lan bat baino gehiago ezin izango du aurkeztu eta bastidorean edo euskarri zurrunean jarri behar dira derrigorrez. Partaideak Leioako edozein lekutan kokatu ahal izango dira.\nSariak honakoak dira: 1. saria, 800 euro eta diploma; 2. saria, 500 euro eta diploma; eta 3. saria, 360 euro eta diploma.\nDatu guztiak: Kultur Leioan\n“Poetak Maiatzean” programa, gaurtik aurrera Gasteizen\nAlberto Letamendi artistaren loturak


DonostiaEuskaraz.eus - Seme\nHaranburu Altuna, LuisHiria, 1999 Nobela\nBakanak dira euskal literaturan NIaren narratibak. Ahalke edo lotsa izan ohi du euskal idazleak bere biografia eta barrunbeaz jarduteko. Liburu honetan norberari buruzko narratibarekin aurkitzen gara. Bejondeiola autoreari, fikzioaren maskara alde batera utzirik bere idazkera soilaz jantzirik plazaratzen zaigunez.\nSEME, autoreak bere semearekin ezartzen duen hitz jarioaren emaitza da; garbiro mintzatzen zaio aita politikaz, sexuaz, etikaz eta bere biografiaren pasarte hautatuez. Erraz irakurtzen den hizketa honetan gaurko idazle baten ortze intimoa ageri zaigu: biluts eta apal, baina egiaz eta benetan.\nUda bateko kontakizunaren aurrean aurkitzen gara, 1999ko udan suertatzen diren gertakizun banalak.\nAtzo Ondarretatik pasatzean neska eder bat ikusi nuen. Dena zuen polita baina bere aurpegiarekin gelditu nintzen batipat. Hemezortzi urtee inguru zituen eta beltzarana zen. Ile adats motzak markatzen zion aurpegi perfektoa. Matrailezurrak altuak zituen eta sudurra ñimiñoa; ezpain puztuxeek irri baten hastapena zuten eta begiak ziren aurpegian gehien nabarmentzen zitzaizkionak, urrearen kolorea zuten eta arratsaren argia. Gorputzaz ez zen handia, baina bere soina giharra zen eta betea. Jeans batzuk zituen soinean kamiseta zuri bat zilborraren gainetik. Zilborrak masailean irriarekin sortzen den zulotxo bat zirudien.\nNeska ederra zen benetan eta urrutitik erreparatu nuen berarengan. Ni Antiguo aldera nindoan eta bera tenis aldera zetorren. Kontuz eta zuhur begiratzen nion nik eta berarengana hurbildu nintzenean pozaren antzeko sentimenduak barreiatu zuen nire baita. Elkarrekin gurutzatzera gindoazen eta nik bere aurpegian nituen begiak jarririk. Bere bisaia nahi nuen nire buruan zizelatu, eta elkarren parera heldu ginenean neska ederrak ez zuen nigan erreparatu ere egin. Ez ninduen ikusi. Berarentzat ni ez nengoen han eta ez inon. Ez nuen esistitzen.\nBadakizu seme, berrogeita hamar une eginak ditudala eta agian lotsagarri irudiko zaizu kontu hauetaz ni jardutea, baina ez dut ezkutuko grinarik ez eta desira konfesagaitzik ere. Neska hura ez nuen haragizko gutiziaz begiratu ez nuen ez eta ere amets baldarrik egin. Miretsi egin nuen bere edertasuna eta maitatu egin nuen bere gaztetasuna. Bere bistak egin zidan zirarra beste arlo batekoa da, zentzuen arlotik haratago datza.\nNorbaitek esana da neska xarmant baten parean iragatean, neskak ez badu zuregan erreparatzen akabo egin duela zureak. Ez dut nik sasoi honetan inongo neskatori lilura egiteko ametsik baina neska zoragarriaren begietan izaerarik ere ez edukitzeak nire nortasuna eta gorpuzduraren muga latza jarri zidan begien aurrean. Aldapa gora egin zitzaidan nire ezereza onartzea.\nGuzti hau kontatzen badizut nirekiko izan dezakezun begirunean mermarik ez izateko asmoarekin esaten dizut. Gizonok harroak eta arinak gara eta uste dugu instant oro munduaren eta geure ingurunearen zilborra eta erdigune garela. Gezurra da, ordea, norberaren baitatik jalkiaz gero, besteentzako ezer garrantzizkorik garenik. Neskaren ez ikusteak gizakion inkomunikazio erabatekoa jarri zidan begien bistan. Gure begiak gurutzatu izan baziren agian nik ez nion bistarik mantenduko baina behar bada nire begietan ikusi ahal izango zuen miresmen ezkutua eta poza. Beraren poza. Berak nire baitan eragin zuen biziarekiko miresmena. Hitz batean esateko, bizirik sentituko nintzen.\nZu ni baino handiagoa izateaz aparte, gaztea zara eta badakit munduko zeharbideetan oharkabean ez zarela pasatzen. Bizirik zaude eta bizitzen dituzu zure ingurokoak. Agian ez duzu ulertuko nire samina, zeren badakit kontu hauek nahiko arrotz egingo zaizkizula; hala ere adierazi nahi dizut bizitzan aurrera eginaz gero edertasuna eta poza gero eta laburragoak eta eskasagoak direla. Biziki aintzinatu eta ahalegindu behar zara poz berriak eta edertasunak aurkitzeko. Zahartzean ezkutatu egiten gara, besteentzat ezkutatu eta orduan geure baitara igorri besterik ez dugu egiten gauzen eta pertsonen alde berriak aurkitzeko eta gauza guztiei beren alde ona bilatzeko.\nBadakit ez dudala sekula berrikusiko Ondarretako neska eta pentsatzen hasia naiz gainera mirari bat ez ote den izan, baina nire buruhezurrean gordeko dut betikoz argi izpiaren antzera nire ilunabarra argitu zuen mirakulua.\n1999ko ekainak 17\nBasque CulinaryHiria, 2012\nArdo zopakHiria, 2009\nJainkoaren bortxazHiria, 2007\nJosafatKutxa Fundazioa, 2007\nEuskararen doluminakElea, 2006\nBestiario batHiria, 1999\nAuskalo, LukElkar, 1995\nSt. CyranBBK, 1992\nLancreR & B, 1987\nCaritateKriselu, 1979 / Hiria, 2001, 1979\nItsasoak ez du esperantzarikLur, 1973


Gau ezberdin bat pasatu nahi duzu? Zer diruditzu erruletara jolastea? Zatoz eta disfruta ezazu Casino Kursaalek eskaintzen dizun guztiaz! Joku gela, makina gela, jatetxea… ¡eta festak antolatzen diren erakusketa gela bat! Ideia polit bat hiriko eraikin desberdin eta adierazgarri batean, historiaz betea eta hiri erdi-erdian!


Abiatu da txakur-jabeei zuzendutako kontzientziazio-kanpaina - - Aiaraldea.eus\nAbiatu da txakur-jabeei zuzendutako kontzientziazio-kanpaina\nOrozkoko Udala 2020-06-06 06:00\nOrozkoko Udalak kanpaina jarri du abian. / Aiaraldea\nEkainaren hasieran abiatu zuten ekimena. Maskotan lotuta eramatea bultzatu nahi du Udalak, sentsibilizazioaren bidez.\nEkainaren 1etik txakurren jabeak kontzientziatzeko eta informatzeko kanpaina bultzatuko du Udalak, euren maskotak paseatzen dituztenean jokabide egokia bermatzeko helburuarekin; bereziki, animalien gorozkiak batzeari dagokionez.\nEkimenaren bidez, gainera, hiriguneetan paseatzen ari diren bitartean maskotak behar bezala lotuta eramateko betebeharraz sentsibilizatu nahi dira herritarrak. Arriskutsuak izan daitezkeen katalogatutako txakurrak uhal motzarekin behar bezala lotuta eta dagokion muturrarekin joatea nahitaezkoa dela azalduko da, baita eskatutako dokumentazioa eraman behar dutela ere.\nHelburua da bizikidetzaren alde egitea espazio publikoetan eta, aldi berean, indarrean dagoen araudia betetzea. Horretarako, txakurren jabeei jakinaraziko zaizkie euren betebeharrak.\nUdaltzaingoak paper garrantzitsua du kanpaina honetan, ekainaren 15era arte indarrean egongo dena. Izan ere, ordenantzari buruzko informazioa eman ondoren, herriko agenteek arauak betetzen direla ziurtatuko dute eta, beharrezkoa izanez gero, zigorrak ezarriko dituzte.


Txistulari 255, 256 — dantzan.eus\nHemen zaude: Hasiera › Argitalpenak › Txistulari 255, 256\nTxistulari 255, 256\nMigel Angel Sagasetari leku berezi eskaini nahi izan zaio Txistulari aldizkariaren ale bikoitz honetan. 2018ko irailean Euskal Herriko Txistulari elkarteak urrezko domina eman zion Sagasetari. Egun horretako kronikaz gain, Jose Manuel Albenizek txistulariari eginiko elkarrizketa irakur daiteke ale honetan.\nMigel Angel Sagaseta txistularia eta ikerlaria da Txistulari aldizkariaren 255, 256 zenbakiko protagonista nagusia. Iturenen jaio zen 1941ean eta bizitzako zati handi bat euskal kultura jaso, ikertu eta mantentzeari eskaini dioten apaizen belaunaldiaren parte da. Luzaideko dantzak biltzen hasi eta Nafarroa Beherea, Lapurdi eta Zuberoan barrena dantza-maisuen arrastoei jarraituz lan mardula egin du Sagasetak. Euskal Dantzarien Biltzarraren izenean egindako ekarpena eskertu dio Joseba Altubek aldizkariko lehenengo zutabean.\nMigel Angel Sagaseta, Urdian, 2018-09-15. Argazkia: Txistulari aldizkaria 255\nJose Manuel Albenizek Sagasetari egindako elkarrizketa irakur daiteke hurrengo orrietan. Sagasetak kontatzen du dantza eta musika familiatik jaso dituela, Aurelio anaiak txistua jotzen zuen eta arrebek zortzikoa dantzatzen zuten. Aita ere dantzaria zen, musika entzun orduko bera omen zen korrora hurbiltzen zen lehena. Iturenen dantzak erakusten ere ibiltzen zela aita dio; azkenengo aldiz dantzan Aurelio anaiak lehenengo meza eman zuen egunean ikusi zuen. Migel Angel Sagasetak Luzaiden izan zuen lehen lan-lekua behin apaiz eginda. Bertan dantza-jauzien bilketa lana egin zuen eta txistu eskola ere ireki zuen, baita ondoren Leitzan ere. Albenizek Sagasetaren lanerako garrantzitsuak izan diren hainbat faktore nabarmentzen ditu: apaiz izanda etxeetako ateak irekita izan dituela, ondorengoei musika transmititzeko grina eta euskal kultura baloratzeko eta gordetzeko sentsibilitatea.\nJarraian, Sagasetari 2018ko irailaren 15ean Urdiainen eskaini zitzaion omenaldiko kronika jaso da. Dantza eta txistu doinuen artean egin zitzaion Sagasetari aitortza. Txistulariak, domina jasotzean, bere laguntzaile guztiak gogoan izan zituen eta aitortu zuen egindako lana gozamen hutsa izan dela berarentzat. Euskal Herri osoari eskaini zion domina eta bere lanari jarraipena emateko beharra azpimarratu zuen.\nIturengo zortzikoa, Migelen anaia Aurelio Sagaseta txistuarekin (sotanaduna) eta soka gidatzen Migel Angelen aita Aurelio Sagaseta.\nJose Ignazio Ansorenak omenaldira joaterik ez eta egun batzuk lehenago bisita egin zion Sagasetari. Hala kontatzen du aldizkarian eta oparia ere eskaini ziola, Sagasetaren bizitza musikala laburtzen duen kontzertutxoa. Sagasetak txundituta utzi omen zuen Ansorena, Iturengo soka-dantza jotzen hasi zenean aulkitik altxa eta dantzan hasi baitzen.\nSagaseta, ordea, ez da ale honetan lekua izan duen txistulari bakarra. Jose Manuel Ugarte Tolosako txistulariari ere eskaini zaio tartea. Bestalde, aldizkariaren bigarren zatian klaretar musikagileak dira hizpide. Horrez gain, beraien zenbait errepertorioren partiturak argitaratu dira.\nBestalde, Elosegi eta Zabaleta txistulariek, txistularien eta dantzarien arteko harremanaren inguruko gogoetak konpartitu nahi izan dituzte irakurleekin. Pedro Elosegik dantzariei laguntzeak bezainbesteko poza eman dion lanik ez duela egin aitortzen du. Kontzertuetan hitzaldia ematen ari dela iruditzen zaio, baina dantzariei jotzea elkarrizketaren parekoa dela. Dantzariekiko harremana zuzena dela sentitzen du eta dantzariek eta txistulariek elkarri laguntzen dietela. Horrekin lotuta, beharrezkoa ikusten du musika tresnaren irakaskuntzan dantza tradizionala txertatzea; musikaria dantzaria ere izateak konfiantza handia ematen baitio dantzariari. Bide beretik, Gorka Zabaletak txistulari ona izateko ezinbesteko hiru puntu aipatzen ditu eta horietako bat dantza erritmoen oinarrizko ostinatoak dira. Dantzaren esentzia ulertzeko beharrezkoak direla dio.\nHormatxulotik: Bazka - Jagoba Astiazaran\nZutabea: Sagaseta - Joseba Altube\nXiria pasa: Gogoetaldia - Pedro Ignacio Elosegi\nDiskopolis: Nor zara zu? - Ainara Martinez\nSolasean: Migel Angel: "En Valcarlos no hay grupo de danzas es un pueblo que danza" - Jose Manuel Albeniz\nKronika: Sagasetari domina emate ekitaldia\nArtikulua: Sagaseta. Oparia ematera joan eta hartua itzuli - Jose Ignazio Ansorena\nArtikulua: Jose Manuel Ugarte Oria, txistulari ongilea - Jose Ignazio Ansorena\nArtikulua: Alaken, gabon-kanta ala bertso satirikoak? - Agustin Mendizabal\nArtikulua: Claretianos, músicos para recordar - Josu M. Alday\nAle honetako musikari buruz: Klaretar musikagile hainbat - Jose Ignazio Ansorena\nSolasean: Luis Elizalde, langile nekaezina - Christian Alemany\nKronika: Santa Zeziliarekin batean, Luis Udakiola gogoan - Leire Goñi\nArtikulua: Luis Udakiola Etxebarria, medalla de plata de EHTE - Iñaki Eguren\nArtikulua: Urduñako musikaren nondik norakoak: Gabonetik adoraziora - Koldo Ulibarri\nArbeletik: Erraza ongi egitea ere ez da gutxi - Gorka Zabaleta\nArtikulua: Si abrias tocau en Fa# - Miguel R. Madinabeitia\nArtikulua: Eusko Ikaskuntza y sus txistus o el reparto del silbo artesano en serie - Emilio Xabier Dueñas\nTxokorik txoko: El txistu en la Ribera - Alfonso Jiménez\nEuskarabentura, txistulariak ere tartean - Jose Ignazio Ansorena\nAgur t’erdi - Luis Elizalde\nBaserrietako olerki ituna - Luis Iruarrizaga\nMinuetoa - Luis Iruarrizaga\nGlosando a Sarriegi - Luis Elizalde\nDanza de desembrujamiento - Ruperto Iruarrizaga\nBeti penetan - Luis Elizalde\nJai egunez - Antonio Sierra Valgañon\nJota Vieja - Pedro Sola / Luis Elizalde\nTxistulari 255 eta 256 aleak\nLege gordailua: VI-607-77


Martxel Mariskal gonbidatu, maiatzaren 27an, 'Sautrela' saioan\nMartxel Mariskal gonbidatu, 10:30ean, 'Sautrela' saioan\nGainera, Gernikako bonbardaketaren inguruko literatura aztertu, eta In between days filma ezagutuko dute.\n'Sautrela' saioko webgunea\nMartxel Mariskal poeta izango da 'Sautrela' saioan gonbidatu gaur. Lisabo taldearentzat idatzitako letrengatik ezaguna bada ere, ibilbide oparoagoa egin du aurretik ere. Musikari gisa lan nabarmena egin zuen 90eko hamarkadan, Beti Mugan taldeko kide izan zenean, eta nobela bat argitaratu zuen gaztelaniaz 2002. urtean: Me llamo Ezequiel y así será siempre. Orain bere lehen poema liburuarekin etorri zaigu, Susa argitaletxeak plazaratutako Azken zakatzak lanarekin. Mundu aski berezia osatzen duen liburua da, idazkera landu eta indartsuduna. Han azaltzen zaigu itsasoaren iruditegi partikular bat, egungo gizartearekiko ikuspegi kritikoa, gaixotasunarekiko harremana eta beste zenbait kontu.\nEzagun denez, apirilean bete berri dira 80 urte faxistek Gernika bonbardatu zutela. Horren harira, aste honetako erreportajean bonbardapeko literatura eta, zehazki, Gernikako bonbardaketaren inguruko literatura izango dugu mintzagai. Iñigo Aranbarrik eta Iratxe Retolazak aletuko dizkigute gai horri buruzko xehetasun eta jakingarriak. Nola irudikatu da Gernikako bonbardaketa euskal literaturan? Eta gainerakoetan? Nola idatzi dute poetek eztandaren osteko isiltasunean?\nLur Olaizolak In between days filma izango du hizpide saioaren bukaeran . Naomi Kawase eta Isaki Lacuesta zinemagileek osatua, eskutitz-truke bat irudien bidez nola osa litekeen arakatu zuten. Literaturan nobela epistolarrak dauden gisara, kasu honetan korrespondentzia filmikoen generoaren baitan sar daitekeen filma egin zuten Kawasek eta Lacuestak. Amaitzeko, Elkar Baiona, Garoa, Hitz eta Katakrak liburu-denden gomendioak izango dituzte halaber.\nSautrela larunbatero izaten da ikusgai, 10:30etik aurrera, ETB1en eta eitb.eus-en.


Espeltazko pizza integralen oinarriak - ilcapo restaurante y servicio a domicilio\nDaukan zaporeari eta osasunarentzat dituen onura nabarmenei esker sukaldean indartsu sartu den joera bihurtu da %100 irin integrala. Irin mota horrek, alea osorik kontserbatzen denez, abantaila ugari ditu irin finduen aurrean eta bai plater gozoak nahiz gaziak prestatzeko oso egokia da. Horregatik ugaritu da eskaintza, eta kontsumitzaileek gero eta gehiago eskatzen dute. Hala ere, joerez harago, kontua da irin integralak izugarrizko propietate nutrizional egokiak dituela elikadura orekatua eramateko.\nOskol kopuru handia duenez, zuntz-ekarpen handiagoa du. Odolean azukre mailak erregulatzen laguntzen du eta glukosa odolera pasatzea mantsoago eta progresiboagoa da eta era horretan beteta gauden sentsazioak gehiago irauten du eta digestio prozesuan laguntzen du.\nTiamina: B1 bitamina bezala ere ezaguna, elikagaiak energia bihurtzen laguntzen du eta gorputzeko zelulen garapena eta jarduera sustatzen du.\nNiazina: nerbio, digestio aparatuaren funtzionamenduan laguntzen du eta azalaren osasuna hobetzen du, substantzia toxikoak ezabatuz. Hormonen produkzioan, elikagaien metabolizazioan eta odoleko zelulen sorkuntzan zeregin garrantzitsua betetzen du.\nSelenioa: immunitate-sistema erregulatzen eta organismoaren defentsa prozesuak hazten laguntzen du, infekzio posibleetatik babestuz. Tiroide guruinaren funtzioa ere arautzen du, eta antioxidatzaile indartsua da, erradikal libreek eragindako kaltea murriztuz.\nMagnesioa: kaltzioa eta fosforoa hezur eta hortzetan finkatzeko funtsezkoa da eta, horregatik, osteoporosia eta txantxarrak prebenitzen ditu.\nBy ilcapo\t20 de April de 2020\tilcapo / Pizza


Gipuzkoako Bertsolari Txapelketako final-zortzirenetako saioa izango da igandean Zumaian - Zumaia - Baleike.eus\nBaleike 2019-09-17 14:30\nGipuzkoako Bertsolari Txapelketako aurkezpen ekitaldia. Argazkia: Bertsozale elkartea.\nAita Marin jokatuko da txapelketako final-zortzirenetako laugarren saioa, 17:00etan. Sarrerak aurrez daude salgai www.bertsosarrerak.eus webgunean. Agortzen ez badira, zineko txarteldegian eskuratu ahal izango dira igandean bertan 16:00etatik aurrera.\nPasa den asteburuan hasi zen Gipuzkoako Bertsolari Txapelketa Oñatin eta Amasa-Villabonan jokatu ziren lehenengo bi final-zortzirenekin. Hala, asteburu honetan beste bi saio izango dira: larunbatean, Ordizian eta igandean, Zumaian.\nGurean jokatuko den saioan sei bertsolari hauek igoko dira Aita Mariko oholtzara:\nBeñat Jauregi Etxeberria\nSaioko irabazleak zuzenean sailkatuko da final-laurdenetara eta gainontzeko bertsolariek puntuazioaren arabera edukiko dute horretarako aukera. Hauek izango da bertsolariek egin beharko dituzten ariketak:\nBinaka, gaia emanda, zortziko handian hiruna bertso\nBinaka, gaia emanda, zortziko txikian hiruna bertso\nBakarka, lehen puntua emanda, zortziko txikian bina bertso\nBinaka, gaia emanda, hamarreko txikian hiruna bertso\nKartzela: bakarka, gaia emanda, nahi den doinu eta neurrian, hiruna bertso\nGipuzkoako Bertsolari Txapelketan izango da Jon Maia. Final-laurdenetan hasiko du txapelketa duela lau urteko finalera iritsi zelako. Eibarko Coliseo antzokian egingo du estreinaldia urriaren 26an, 17:00etan hasiko den saioan. Zumaiarrarekin batera seikotea osatuko dute ondoko hauek: Zumaiako saioko irabazleak; puntuazioz lehenengoak, bosgarrenak, hamargarrenak eta hamabosgarrenak.


KETO GURU Albaceten erosi batetik 49€\nKeto Guru Albaceten\nBerri bio-argaltzeko Osagarri direla natural gantz erretzearen zuzenduta dago murrizteko bolumena gerrian eta aldaka, eta, gainera, toxinak ezabatzea da. Duzu, nahi izanez gero eskaera droga at pixka prezioa — osoa zure eskaera gure web-orri ofiziala. Bete formularioa, bete eremuak ordena zure telefono-zenbakia eta izena, eta egin klik ordena. Minutu batzuk barru gure eta barruan ordu izango Duzu, deitu Kudeatzaile ordena berretsi eta antolatu entrega zure helbide droga.\nAlbaceten ez da gehigarri bat sasoiko deskontua. Orain prezioa Keto Guru bakarrik 49€. Eskuratu ahal izango duzu, entrega batetik courier edo jasotzea postetxean. Bidalketa osoan Espainia\nNon erosi Albaceten Keto Guru\nNola ordena pilulak Albaceten\nTo Keto Guru web-orri ofiziala Albaceten besterik 49€. DESKONTUA -50%! Sartu ordena formularioa izena eta telefono-zenbakia eta zure eskaera egin eta jaso dela jakina\nIdatzi izena eta telefono zenbakia eskaera orria erosteko tresna. Ondoren, hautatu bidalketa metodo bat aholkulari. Lan egiten dugun gabe, aldez aurretik ordainketa. Ondoren gertatzen da jasotzen Duzun paketea ordaindu ahal izango da. Bidalketa ez bakarrik Albacete, baina oro har, Espainian. Kostu bidalketa courier zure helbide desberdinak izan daitezke, beste hiri eta Zure honako hau aukeratu entrega zerbitzua.\nOrdena Albaceten Keto Guru


naiz: cartas - Gezurtiak\nMaria Pilar Arruiz Garcia\nDonostian klima aldaketari buruzko konferentzia antolatu dutela-eta, egun hauetan bolo-bolo dabil hedabideetan «Change the change» esaldia.\nAsensio diputatua berriro ere azaldu zaigu, beti bezala berak gustuko duen formatuan, inoren aurrean jarri gabe bakarrik eta gezurretan, esanez Foru Aldundiak neurriak hartu behar dituela klima aldaketa gerta ez dadin. Baina, Asensio jauna, zuk ederki dakizu eta errausten den guztiak karbono dioxidoa sortzen duela eta, beraz, klima aldaketarekin lotuta dagoela.\nErrausketa = Klima aldaketa\nAldundiaren datuetatik ondorioztatzen da 110.000 tona hondakin sortu zela Gipuzkoan 2018 urtean. Kopuru hori behera doa urtez urte eta horren zati handi bat Donostia, Irun, Lasarte eta Hondarribian sortzen da, hau da, zabor gehien sortzen duten udalerrietan. Bertan ahalegin gehiago eginez gero, asko txikitu litzateke Gipuzkoan sortzen den errefusa kopurua. Baina, noski, Zubietako errauskailua 200.000 tonako jasotzeko dago diseinatua.\nOso gaizki planifikatua dago proiektua eta hasieratik Olano eta Asensio gezurretan ibili dira. Nola liteke, errauskailu bat egiten hastea, kontutan hartu gabe, lurralde honetan egun sortzen den eta etorkizunean sortuko den zaborra kontutan hartu gabe. Behin da berriro ukatu duzue herrialdetik kanpoko zaborra inportatzeko asmoa duzuela. Guztiok dakigu Urbaser enpresarekin sinatu duzuen kontratuan beraien esku utzi duzuela errauskailuaren kudeaketa. Ustelkeri kasuetan nahastutako enpresa horrek erabakiko du 200.000 tona arteko zaborra nondik lortu eta nola kudeatu, inongo kontrolik gabe erretzeko ahalmena bait du.\nGipuzkoarrok birziklatze lana ondo eginez gero, sortzen eta etorkizunean sortuko dugun zaborrarekin nekez beteko dugu eraikitzen ari diren bi labeetatik bat. Zertarako bigarrena? Gure ingurumena eta osasuna dago jokoan. Merezi al dugu Asensiok eta Olanok sinatu duten kontratu horretan jarritako baldintzak? Ez al diguzue egia zor gipuzkoar guztioi? Merezi al dugu gezurretan jarraitu eta benetan gertatuko dena ezkutatzen jarraitzea?\nZuen jarrera ez da batere dotorea. Hedabideetan irudikatzen zuten Zubietako Ingurumen Zentruak ez zuten tximiniarik bistan. Baina, jadanik argazkietan ikusten dira tximiniak, CO2, dioxinak… airera isuriko dituzten.\nOlano eta Asensio, koldar batzuk zarete, mahai inguruetan parte hartzen ez zarete ausartzen? Zergatik ote da? Egia izkutatu eta gezurrak besterik esaten dituzuelako?\nKlima aldaketaren kontra lana egin duten hedabideei ere deialdia luzatu nahi dizuegu, gai honetan dauden ikuspuntu guztiak azal ditzazuen, ezkutuan dauden gaiak azaleratzen eta egi erdiak edo gezur osoak salatzen.\nBadakizue, zuek nahi izanez gero, gu prest gaudela Gipuzkoarrek merezi duten egia osatzen laguntzeko.\nLa evidencia de la tortura se abre camino en la ONU\nLa gestion de la ciudad actual exige grandes alcaldesas y alcaldes\nEl cambio también se tiene que profundizar en el sector primario\nFermin Zabaltza Aleman\nRazones para votar algo


Lander Otaola: «Film surrealista bat zuzentzeko asmoa dut» | Bizigiro | Berria\nLander Otaola. Aktorea\n«Film surrealista bat zuzentzeko asmoa dut»\nGrupo Ganga Producciones ekoizpen etxea eta TVE 'Fugitiva' telesaila grabatzen ari dira Benidormen. Familia batek 90 orduan muturreko egoera bat biziko du thriller horretan. Otaolak rol protagonistetako bat du.\nTVE Tamaina handiagoan ikusi\nAntzerkian Obabakoak eta Striptease antzezlanekin ari da azkenaldian Lander Otaola (Barakaldo, Bizkaia, 1989). Zineman, kamera aurrean eta atzean jartzeko gogoz dagoela azaldu du. TVEko telesailean gustura ari da orain, Benidormen (Herrialde Katalanak): «Hiri honetan edozer gerta daiteke, denetik».\nThriller generokoa da telesaila. Zer-nolako istorioa kontatzen du, eta zure pertsonaiak zer ezaugarri ditu?\nEmakume ausart baten istorioa da. Bere bizitza aldatu nahi du; ez du gehiago indarkeria matxista jasango. Hortik aurrera, ezin dut gehiago kontatu... Nire pertsonaia emakume protagonistaren anaia da. Tipo alfer bat, beldurti hutsa, amaren menpean dagoena. Baina egoera berri batek bizitza aldatuko dio.\nZer moduz Paz Vega, Roberto Alamo, Charo Lopez, Mercedes Sampietro eta halako aktoreekin lanean?\nOhore bat da niretzat. Haien zalea izan naiz betidanik. Haien lanekin hazi nintzen. Ezin duzu imajinatu zer den niretzat haiekin lan egitea. Asko ikasten ari naiz haiengandik, eta gainera oso jatorrak dira guztiak. Giro alaia sortzen dute. Duela hamar urte telesail batean Paz Vegaren anaia eta Mercedes Sampietroren semea izango nintzela esan izan balidate, ez nuen sekula sinistuko. Amets bat da.\nZertan izaten ari da berezia telesailaren grabaketa telebistarako egin dituzun beste lan batzuekin alderatuta?\nNahiz eta telebista izan, zinema izango balitz bezala grabatzen ari gara. Lasaitasunez, planoak eta interpretazioa zaintzen. Oso pozik nago, eta asko ikasten ari naiz. Hamar atal egiteko, sei hilabete daramatzagu.\nTelesaileko trametan zer garrantzia du Benidormek berak?\nBenidorm beste pertsonaia bat da. Oso leku berezia da: Cancun, Las Vegas, Miami eta Salou arteko hiri bat. Eklektikoa, koloretsua eta kontraste askotako lekua; kameran zoragarri gelditzen da. Benidormeko pertsonaiak eta ekosistema islatuko ditugu telesailean.\nTVEko fikzio arduradun Fernando Lopez Puigek esan du estetikan eta grabatzeko moduan ezberdina dela Fugitiva.\nAEBetako telesailen kutsua du, erritmoaren eta argazkiaren aldetik: Breaking Bad, Ozark... Gainera, aktoreen artean aniztasun handia dago. Aktoreen erdiak Mexikotik etorri dira; ahoskera desberdinak egotea eta fisiko eta profil hain desberdinak azaltzeak handitasuna ematen dio ekoizpenari. Espainiako kateetan ez dira thriller edo akziozko zinta askorik egiten. Produkzio honetan dena eman dute ekoizleek, gidoilariek, zuzendariek... eta hori nabarituko dela iruditzen zait.\nITV kate britaniarrarentzat urtero saio bat grabatzen dute Benidormen. Ezagutzen duzu saioa?\nBenidorm izeneko sitcom-a oso ospetsua da. Kasualitatez, egunotan grabatzen ari dira, gu bezala, aldi berean, eta aktoreak gurekin batera daude hotelean.\nLehendik aritu al zara TVEko beste lanen batean?\nBai. El precio de la libertad telefilmean parte hartu nuen. Eta, iaz, Mi princesa Paca telefilmean, Pio Baroja gazte baten rola jokatu nuen. TVEn oso ondo lan egiten da fikzioan. Lasai gabiltza, eta ondo zainduta.\nETBn, ordea, Go!azen telesaila baino ez dago. Zer sentitu duzu 2019an euskarazko telesail berri bat egongo dela jakitean?\nOso albiste ona da. Lana sortu behar du gure telebistak. Aktore oso onak daude beren etxean zain, langabezian. Euskal industria sortu behar dugu. Eta, nire ustez, Euskal Zinemaren Akademia bat ere bai.\nZer garrantzi du fikzioak telebista batean?\nFikzioa kate baten aurpegia da. Vaya Semanita ezaguna da Espainian eta Hego Amerikan, eta, saioarekin batera, gure kultura eta herria ere bai. Horregatik, beharrezkoa da.\nKamera atzean jarri izan zara, hiru film labur zuzenduz. Bide horretatik jarraituko duzu?\nNire azken ametsa pelikula bat zuzentzea da. Proiektu bat daukat beste hiru euskal aktorerekin film luze bat egiteko. Euskaraz eta gaztelaniaz litzateke, aldi berean, bi hizkuntzetan. Pelikula surrealista bat da. Ea ametsa errealitate bihurtzen dugun.


About: Cateau-Cambresisko bakea\nCateau-Cambresisko bakea 1559an Le Cateau-Cambrésisen (gaur egun Frantziako Nord departamenduan) sinatu ziren bi bake itunen izena da. Lehenbizikoa, apirilaren 2an, Henrike II.a Frantziakoa eta Elisabet I.a Ingalaterrakoaren artean sinatu zen, eta bigarrena, apirilaren 3an, Henrike II.a eta Filipe II.a Espainiakoaren artean. Itun hauen bidez Italiako gerrei eta Valois-Habsburgo borrokei amaiera eman zitzaien.\nCateau-Cambresisko bakea 1559an Le Cateau-Cambrésisen (gaur egun Frantziako Nord departamenduan) sinatu ziren bi bake itunen izena da. Lehenbizikoa, apirilaren 2an, Henrike II.a Frantziakoa eta Elisabet I.a Ingalaterrakoaren artean sinatu zen, eta bigarrena, apirilaren 3an, Henrike II.a eta Filipe II.a Espainiakoaren artean. Itun hauen bidez Italiako gerrei eta Valois-Habsburgo borrokei amaiera eman zitzaien. Frantziak Korsika eta Savoia Savoiako etxeari eta Piemonte Genovari itzuli zizkien, baina Turin, Pinerolo, Chieri, Chivasso eta Asti atxiki zituen. Saint-Quentin, Ham, Le Catelet eta Thérouanne berreskuratu zituen. Calais 8 urterako itzuli zitzaion. Espainiak Franche-Comté atxiki zuen eta Milanerria, Napoli, Sizilia eta Sardiniaren gaineko agintea berretsi zuen. Bi ezkontza adostu ziren: Filipe II.a eta Isabel Valoiskoaren artekoa batetik, eta Emanuel Filiberto Savoiakoa eta Margarita Frantziakoaren artekoa bestetik. Hitzarmena ospatzeko Parisen antolatu ziren zaldun guduetan Henrike II.ari ezpaldutako lantza bat begitik sartu zitzaion, garezur-barneko odoljarioa eraginez. Europako zirujau hoberenak erregea sendatzen saiatu ziren arren, 9 egun geroago hil zen. (eu)\nCateau-Cambresisko bakea 1559an Le Cateau-Cambrésisen (gaur egun Frantziako Nord departamenduan) sinatu ziren bi bake itunen izena da. Lehenbizikoa, apirilaren 2an, Henrike II.a Frantziakoa eta Elisabet I.a Ingalaterrakoaren artean sinatu zen, eta bigarrena, apirilaren 3an, Henrike II.a eta Filipe II.a Espainiakoaren artean. Itun hauen bidez Italiako gerrei eta Valois-Habsburgo borrokei amaiera eman zitzaien. (eu)\nCateau-Cambresisko bakea (eu)


Mondraitz | Mondraberri Arrasateko Ataria\nHorrela jakinarazi du Mondraitz Kirol Klubak bere sare sozialetan. Covid-19aren hedapen azkarraren ondorioz, Mondraitz Kirol Klubak Arrasate-Udalatx Mendi Lasterketa atzeratzea erabaki zuen martxoaren hasieran, pandemiak zuen bilakaera ikusi arte. Lasterketa udazkenera eramateko aukera aztertu zuten, baina egungo egoera ikusita 2020ko edizioa ez ospatzea erabaki dute. Antolakuntzak,...\nMarijo - 2020-04-28 0\nCovid-19ak eragindako pandemiagatik atzeratu den kirol probetako bat Arrasate-Udalatx mendi lasterketa izan da. Mondraberrik Juanpe del Pozo Mondraitzeko kidearekin hitz egiteko aukera izan du. Zein da une honetan Arrasate-Udalatx lasterketaren egoera? Hasiera batean, apirilaren 5ean egitekoa zen. Covid-19aren asuntua...


Omegatron-CC By SA\n1942an Harry Coover kimikariak Super Glue lekeda asmatu zuen nahi gabe. II. Mundu Gerran Eastman-Kodak enpresan lanean ari zen, fusilen ikusgailuak egiteko materialen bila. Metilo zianokrilatoarekin egin zuen topo, baina berehala baztertu zuen, substantzia madarikatu hura gauza guztiei itsatsita geratzen baitzen. Material berbera aurkitu zuen handik bederatzi urtera eta, orduan bai, kola gisa erabil zitekeela pentsatu zuen, presiorik eta berotasunik ez baitzuen behar kola egonkor hark. Kodakek 1958an merkaturatu zuen lehenengoz Super Glue izenez, eta arrakasta berehalakoa izan zen. Handik urte batzuetara Super Glue gerrara itzuli zen, Vietnamen zauriak ixteko erabili baitzuten, hariz josi ordez.


Euskal Herria Bildu - “Euskal herritarren agendak” bidea hasi du Madrilen Nafarroako Parlamentuko erabakien defentsa bateratuarekin\n“Euskal herritarren agendak” bidea hasi du Madrilen Nafarroako Parlamentuko erabakien defentsa bateratuarekin\nEH Bilduren lehentasuna da “euskal herritarren agenda” beste indar politiko batzuekin batera sustatzea Madrilgo Diputatuen Kongresuan. Koalizio subiranistaren nahia da Nafarroa, Gipuzkoa, Araba eta Bizkaiko herritarren interesen defentsan lau indar politikoen arteko elkarlanean lehen urratsa izatea gaurkoa.\nEgun historikoa izan da gaurkoa Madrilgo Diputatuen Kongresuan. EH Bilduk, Podemosek, UPk eta EAJk legez besteko proposamen bateratua aurkeztu dute Nafarroako 17 lege eta arauren aurka Konstituzio Epaitegian Espainiako gobernuak aurkezturiko helegiteak bertan behera utz ditzala eskatzeko.\nBatera eginiko prentsaurrekoan, lau indar politikoetako bozemaileek ekimen horren garrantzia nabrmendu dute. Koalizio subiranistaren izenean, Marian Beitialarrangoitiak adierazi du legez besteko proposamenak aipatzen dituen lege eta arauek, arlo sozialekoak horietako asko eta asko, “herritarren eguneroko bizitzari eragiten diotela”. Bide batez, argi utzi nahi izan du, “fiskalitatea, merkataritza, ingurumena, etxebizitza eskubidea, osasuna, biktimen erreparazioa eta administrazio publikoarekin loturiko legeen aurkako helegiteak aurkeztu dituela Espainiako gobernuak”. Diputatu subiranistak nabarmendu duenez, horietako askok Nafarroako Foru Erkidegoak dituen eskuduntzei eragiten die “zuzen zuzenean”.\nBeitialarrangoitiak salatu duenez, “Espainiako gobernuaren jarrera onartezina da Nafarroako gehiengo sozial eta politikoaren aurkako eraso zuzena delako. Are gehiago, ohartarazi duenez, nahiz eta helegite gehienak joan den legealdian aurkeztu zituen PPren gobernuak, ez dirudi oraingoan ere, jarreraz aldatuko duenik, izan ere, duela gutxi bi foru arau errekurritu baititu”. Ildo horretan, diputatu subiranistak gogoratu duenez, joan den astean EAEko Ahalduntze Legearen aurkako txostenak igorri zizkion Espainiako gobernuak Eusko Jaurlaritzari.\nHorrezaz gain, EH Bilduko diputatuaren hitzetan, lau indar politikoek aurkezturiko ekimenaren bitartez Nafarroako Parlamentuak askotan egindako salaketarekin “bat egin nahi dute” eta horregatik Kongresuari ere, “jarrera bera azaldu dezala” proposatzen diote. Baina ekimenaren zioa harago ere badoala onartu du Beitialarrangoitiak. ”Konstituzio Epaitegian aurkezturiko helegiteen indargabetzea eskatzearekin batera, azken ebazpenaren zain dauden helegiteak ere bertan behera uzteko eskaria egin eta etorkizunean Nafarroako erakundeek hartuko dituzten erabakiak errespetatzeko exijentzia egiten dute Nafarroako “aldaketaren” lau indar politikoek ”, esan du.\nEuskal diputatuak adierazi duenez, EH Bilduren lehentasuna da “euskal herritarren agenda” beste indar politiko batzuekin batera sustatzea Madrilgo Diputatuen Kongresuan. Horregatik, Beitialarrangoitia gustora agertu da lau alderdiek aurkezturiko ekimen bateratuarekin. “Nafarroa, Gipuzkoa, Araba eta Bizkaiko herritarren interesen defentsan lau indar politikoen elkarlanean gaurkoa lehen urratsa izateko itxaropena” agertu du diputatu subiranistak.


Altsasuko gazteei elkartasuna adierazteko Iruñean egingo duten manifestaziora joateko autobusak antolatu dituzte - Lea-Artibai eta Mutrikuko Hitza : Lea-Artibai eta Mutrikuko Hitza\nAltsasuko gazteei babesa adierazteko Mutrikun egin duten elkarretaratzea\nAltsasuko zazpi gazteei babesa adierazteko manifestazioa eta elkarretaratzea egingo dute zapatuan [urriak 26] Iruñean. Espainiako Auzitegi Gorenaren erabakiarekin ados ez daudela salatzeko deitu dute manifestazioa Altsasuko Gurasoek. Eta hara joateko autobusak antolatu dituzte Lea-Artibaitik eta Mutrikutik.\nMarkina-Xemeindik 14:45ean aterako da autobusaa, baina aldez aurretik izena eman beharko da, Txokoan.\nOndarroatik 14:30ean aterako da autobusa, Zaldupetik. Aldez aurretik, Kulixkan, Anaitasunan edo labur.eus/busaondarru helbidean eman daiteke izena. Autobusak Mutrikun egingo du geldialdia, 14:45ean, biribilgunean. Mutrikuarrek Zubixan eman ahal dute izena.\nAulestitik 14:30ean aterako da autobusa, Torrezelaitik. Izena Ubilla tabernan eman behar da, bihar gabera arte.\nHau ez da justizia lelopean, Nafarroako Justizia Jauregiaren aurrean hasiko dute elkarretaratzea 17:00etan, eta “duintasunaren martxari” ekingo diote jarraian: Sententzia desmontatuz, Altsasutik Iruñera. Aurretik, ordea, 16:30etan Antoniutti parkean egingo diote harrera Altsasuko Gurasoei.\nEspainiako Auzitegi Gorenak urriaren 9an ebatzi zuen epaia, eta zigorrak murriztu badizkiete ere, espetxean jarraitu beharko dute: hiru urte eta erdi eta bederatzi urte eta erdi arteko zigorrak ezarri dizkie epaileak, 2016ko urriaren 15ean herriko taberna batean Guardia Zibil batzuekin eta euren bikoteekin izandako iskanbila baten ondorioz. Agenteen kontrako atentatua, lesioak, desordena publikoak eta mehatxuak leporatzen dizkiete.


Herritarrak merkataritzaren suspertzean aktiboak izateko kanpaina aurkeztu du Hernanik - Noticias de Gipuzkoa\nHerritarrak merkataritzaren suspertzean aktiboak izateko kanpaina aurkeztu du Hernanik\nOstalaritzan, turismoan eta dendetan udaran opariak zozketatuko dira\naitziber muga 23.07.2020 | 00:09\nUdaleko eta Berriak elkarteko ordezkariak. Argazkia: N.G.\nHernani – #IzanAktibista ekimena aurkeztu dute aste honetan Hernaniko Udalak eta Berriak merkatari elkarteak. Kanpaina honek Hernaniko merkataritza, ostalaritza, zerbi-tzu eta turismo sektoreetako enpresak laguntzeko helburua du.\nKanpaina hau Hernaniko Udalak COVID-19ak sortutako krisiari aurre egiteko egindako ekintza planaren baitan kokatzen da. Xabier Lertxundi Asteasuinzarra Hernaniko alkateak aurkezpenean adierazi zuenez, "ekimen hau gauzatzeko Hernaniko Udalak 100.000 euroko aurrekontua du. Jendea aktibatzea da helburua, egiten den kontsumoa bertan egitera bultzatuz, aktibista izanez".\nIzan ere, ekimen honen bidez, Hernaniko Udalak ondasun eta zerbi-tzuak erosiko dizkie hainbat sektoretako enpresei, jarraian Udalak berak antolatutako hainbat dinamizazio ekintzen bitartez banatuko direnak.\nKonkretuki, martxan jarriko diren ekimenak hiru dira: #IzanAktibista ostalaritzan, #IzanAktibista turismoan, eta azkenik, #IzanAktibista merkataritzan.\nOstalaritzari dagokionez, uztailaren 21etik abuztuaren 31ra bitarte Hernaniko 65 ostalaritza establezimendutan hazka eta irabazi moduko boletoak banatuko dira bezeroen artean. 1.500 opari zuzen gordetzen dira boleto hauetan. Eta hori ez da dena, saririk lortzen ez duten boletoak nork bere datuekin bete eta tabernetako kutxetan botaz gero, ekimenaren amaieran, irailaren 3an, egingo diren zozketa erraldoietan parte hartzeko aukera egongo baita.\nTurismoaren esparruan, abuztuan zehar, kanpaina digital bat jarriko da abian sare sozialen bidez, turismo arloko eragileei erositako opariak zozketatzeko: Chillida Leku museoko sarrerak, Galarreta Jai-Alai esperientzia eta erremonte partidak, otorduak Hernaniko jatetxeetan eta egonaldiak Hernaniko alojamenduetan. Azken astean sari berezi bat banatuko da: otordua Fagollaga jatetxean, bi gaueko egonaldia Arrobi ostatuan, Chillida Lekuko sarrera eta Galarreta Jai-Alai esperien-tzia eta erremonte partidak.\nAzkenik, #IzanAktibista merkataritzan ekimenari dagokionez, irailaren 18ko Merkataritza Festa egunean zortearen erruleta jarriko da martxan, parte hartzen duten herritarren artean sariak banatzeko.\nBanatuko diren oparien erosketak ondorengo sektoreetan diharduten enpresei egingo dizkie Hernaniko Udalak 100.000 euro horiekin: artisautza eta kultura, teknologia, jarduera fisikoa eta mugikortasuna, ongizatea eta turismoa.\nHernaniko Udalak 100.000 euro gastatuko ditu artisautza eta kultura, teknologia, jarduera fisikoa, ongizate eta turismoan


Sarnois - Wikipedia, entziklopedia askea.\n49° 40′ 43″ N, 1° 55′ 04″ E / 49.6786°N,1.9178°E / 49.6786; 1.9178Koordenatuak: 49° 40′ 43″ N, 1° 55′ 04″ E / 49.6786°N,1.9178°E / 49.6786; 1.9178\nDaméraucourt, Dargies, Élencourt, Grandvilliers eta Sarcus\n178 (%51.1) 170 (%48.9)\nSarnois Frantziako udalerria da, Oise departamenduan dagoena, Frantzia Garaia eskualdean. 2013an 302 biztanle zituen.\n2007an Sarnois udalerrian erroldatutako biztanleak 302 ziren. Familiak 108 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 52 seme-alabarik gabeko familiak ziren eta 44 seme-alabak dituzten bikoteak ziren.\n2007an 126 etxebizitza zeuden, 108 familiaren etxebizitza nagusia ziren, 12 bigarren erresidentzia ziren eta 6 hutsik zeuden. 124 etxeak ziren eta 1apartamentu bat zen. 108 etxebizitza nagusietatik 90 bere jabearen bizilekua ziren, 16 alokairuan okupaturik zeuden eta 2 doan lagata zeuden; 2 etxek bi gela zituzten, 14 etxek hiru zituzten, 18 etxek lau zituzten eta 74 etxek bost zituzten. 76 etxek euren parking plaza propioa zuten azpian. 38 etxetan ibilgailu bat zegoen eta 62 etxetan bat baino gehiago zituzten.\nSarnois udalerriko biztanleria-piramidea 2009an .\n2007an lan egiteko adina zuten pertsonak 199 ziren, horien artean 139 aktiboak ziren eta 60 inaktiboak ziren. 139 pertsona aktiboetatik 136 lanean zeuden (73 gizon eta 63 emakume) eta 3 langabezian zeuden (3 gizon). 60 pertsona inaktiboetatik 20 erretiraturik zeuden, 19 ikasten zeuden eta 21 "bestelako inaktibo" gisa sailkaturik zeuden.\n2009an Sarnois udalerrian 109 unitate fiskal zeuden, 314 pertsonek osaturik. Pertsona bakoitzeko diru-sarrera fiskalaren mediana urteko 18.209 euro zen.\n2000. urtean Sarnois udalerrian 9 nekazaritza-ustiategi zeuden, 846 hektarea erabiltzen.\nGrandvilliers (2,2 km)\nÉlencourt (2,6 km)\nHalloy (2,9 km)\nBriot (3,1 km)\nDaméraucourt (3,3 km)\nSarcus (3,6 km)\nBNF: 15267839c (data)


Bihar, Idiazabalen kontra, Ezozin - Soraluze - Plaentxia.eus\nBihar, Idiazabalen kontra, Ezozin\nUbane Madera Zangitu 2022-01-14 16:11\nSorako gorengo mailako taldea, abenduan, Ezoziko futbol zelaian.\nBihar, zapatua, Sorako gorengo mailako taldeak Ezoziko futbol zelaian hitzordua du Idiazabalen kontrako partida jokatzeko. Etxekoek puntu garrantzitsuak dituzte jokoan. Bestalde, eskola kiroleko Sorako taldeen asteburuko txapelketak bertan behera gelditu dira, Diputazioaren aginduz.\nBihar, zapatua, ligako sailkapenean Sora baino postu bat aurrerago dagoen Idiazabal taldea izango dute aurkari gorengo mailako mutilek. Puntu garrantzitsuak dituzte jokoan etxekoek. Azken bi partidak galtzetik datoz eta taldea sailkapeneko hamargarren postuan doa. 16:30ean jokatuko da biharko norgehiagoka.\nSorako gainerako taldeei dagokienez, berriz, kadeteek eta jubenilek ere jokatuko dituzte partidak asteburuan. Bihar, kadeteen txanda izango da. 12:00etan zelairatuko dira, Zarauzko taldearen kontra. Jubenilek, berriz, domekan dute hitzordua, Donostian, Internacional CD B taldearen kontra, 14:00etan.\nAzkenik, Sorako eskola kiroleko taldeen txapelketak bertan behera laga ditu Gipuzkoako Foru Aldundiak.


20/2022 EBAZPENA, urtarrilaren 31koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, Bilbaina de Alquitranes SA enpresari dagokion kanpoko larrialdietako plana onartzeko erabakia argitaratzeko dena. - Eusko Jaurlaritza - Euskadi.eus\n20/2022 EBAZPENA, urtarrilaren 31koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, Bilbaina de Alquitranes SA enpresari dagokion kanpoko larrialdietako plana onartzeko erabakia argitaratzeko dena.\nGaia: Ekonomi Jarduerak; Segurtasuna eta justizia\nArtikulu bakarra Euskal Herriko Agintaritzaren Aldizkarian argitaratzea Bilbaina de Alquitranes SA enpresari dagokion kanpoko larrialdietako plana onartzeko erabakiaren testua. Ebazpen honi atxikita dago.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN URTARRILAREN 31KO 20/2022 EBAZPENARENA ERABAKIA, BILBAINA DE ALQUITRANES SA ENPRESARI DAGOKION KANPOKO LARRIALDIETAKO PLANA ONARTZEKOA\nGobernu Kontseiluak, 2022ko urtarrilaren 25ean egindako bilkuran, Bilbaina de Alquitranes SA enpresari dagokion kanpoko larrialdietako plana onartzeko erabakia hartu zuen, eta behar bezalako publikotasuna emateko, honako hau\nVitoria-Gasteiz, 2022ko urtarrilaren 31.\n1/2017 Legegintzako Dekretuak onartutako Larrialdiak Kudeatzeko Legearen testu bateginaren 10. artikuluaren arabera, Eusko Jaurlaritza da Euskal Autonomia Erkidegoko babes zibila zuzentzeko eta koordinatzeko organo gorena, bere eskumenen esparruan. Testu bategin beraren 11. artikuluak dioenez, Segurtasun Saila da Babes Zibileko politikaren organo arduraduna, Eusko Jaurlaritzak ezarritako helburu orokorrekin bat etorriz.\nErabaki-proposamen honen xedea da goiburuan aipatzen den kanpoko larrialdietako plana (aurrerantzean, KLP) Gobernu Kontseiluari aurkeztea, hark onar dezan.\nKanpoko larrialdietako plana babes zibileko plan berezia da, eta haren helburua da kanpoko erantzuna antolatzea instalazio horietan gerta litezkeen eta enpresaren kanpoaldean eragina izan dezaketen istripu-hipotesi jakin batzuen aurrean. Ildo horretan, enpresak barneko larrialdietako planean aurreikusi dituen neurriak osatzen ditu.\nPlan horien nahitaezkotasuna eta erregulazioa Europako Parlamentuaren eta Kontseiluaren 2012ko uztailaren 4ko 2012/18/EB Zuzentarauan xedatutakotik dator, substantzia arriskutsuekin zerikusia duten istripu larrien berezko arriskuen kontrolari buruzkoan. Halaber, Estatuko arauditik: 17/2015 Legea, uztailaren 9koa, Babes Zibileko Sistema Nazionalarena; Babes zibileko oinarrizko jarraibidea, substantzia arriskutsuek esku hartzen duten istripu larrien arriskua kontrolatzeko eta planifikatzeko (1196/2003 Errege Dekretua, irailaren 19koa); eta 840/2015 Errege Dekretua, irailaren 21ekoa, substantzia arriskutsuek esku hartzen duten istripu larriei datxezkien arriskuak kontrolatzeko neurriak onartzen dituena. Euskal Autonomia Erkidegoan, honako hauetan xedatutakotik dator: 1/2017 Legegintzako Dekretua, apirilaren 27koa, Larrialdiak Kudeatzeko Legearen testu bategina onartzen duena; Larrialdiei Aurre Egiteko Bidea-Labi Euskadiko Babes Zibileko Plana; 277/2010 Dekretua, azaroaren 2koa, zenbait jarduera, zentro edo establezimenduri eska dakizkiekeen autobabeserako betebeharrak arautzen dituena larrialdi-egoerei aurre egiteko, eta 34/2001 Dekretua, otsailaren 20koa, lehia-neurri larriei buruzkoa.\nAraudi horretan, babes zibileko larrialdi bat sor dezaketen jardueren katalogo ofiziala aurreikusten da. Gainera, jarduera horiek garatzen dituzten enpresek barneko larrialdi-plan bat izan behar dutela ezartzen du, besteak beste, eta, era berean, hala badagokio, agintariek kanpoko larrialdietako plan bat egitea, gerta daitezkeen istripu larrien ondorioak prebenitzeko eta, hala badagokio, arintzeko (aldez aurretik aztertuta, sailkatuta eta ebaluatuta). Plan horretan ezarriko lirateke babes-neurri egokienak, beharrezko giza baliabideak eta baliabide materialak, eta esku hartu behar duten agintariak, organoak eta zerbitzuak koordinatzeko eskema.\nIndustrialariek, baldin eta beren jarduerak edo produktuen biltegiratzea araudi honen aplikazio-eremuan sartzen badira, ekoizpen-prozesuei, segurtasun-politikei eta istripuen prebentzioari eta barneko larrialdietako planari buruzko informazioa eman behar diete organo eskudunei (gure kasuan, Eusko Jaurlaritzan industria-administrazioaren arloan eskumena dutenei). Industria-arloko agintaritza eskudunek ebaluatu egiten dute aurkeztutako informazioa eta dokumentazioa, eta babes zibileko organo eskudunei ematen diete. Organo horiek kanpoko larrialdietako plana egin behar dute, industrialarien laguntzarekin.\nKanpoko larrialdietako plana egiteko prozedurak erreferentziazko araudian ezarritakoari jarraitu dio: Euskal Autonomia Erkidegoko Babes Zibilerako Batzordeak aldeko txostena eman zuen 2020ko abenduaren 9ko ohiko bilkuran, Babes Zibileko Kontseilu Nazionalaren aldeko txostena jaso zen 2021eko abenduaren 9an, eta jendaurrean jarri zen Larrialdiei Aurre Egiteko eta Meteorologiako zuzendariaren 2021eko urtarrilaren 13ko Ebazpenaren bidez (2021eko urtarrilaren 27ko EHAA, 19. zk.).\nOndorioz, Eusko Jaurlaritzako lehen lehendakariorde eta Segurtasuneko sailburuaren proposamenez, Gobernu Kontseiluak, aztertu ondoren, honako erabaki hau hartu du:\nLehenengoa. Bilbaina de Alquitranes SA enpresaren kanpoko larrialdietako plana onartzea.\nBigarrena. Jaurlaritzaren Idazkaritzako eta Legebiltzarrarekiko Harremanetarako Zuzendaritzak emango du erabaki hau Euskal Herriko Agintaritzaren Aldizkarian argitaratzeko agindua.\nIkus: EBAZPENA, 2021eko urtarrilaren 13koa, Larrialdiei Aurre Egiteko eta Meteorologiako zuzendariarena, beherago zehazten den establezimenduaren Kanpoko Larrialdi Plana jendaurrean jartzeko dena: Bilbaína de Alquitranes S.A. (Barakaldon kokatua).